Tapiaren arabera, ez dago inolako itunik ACBrekin laguntzak emateko

Sailburuak gogorarazi duenez, enpresak, gainerako konpainiek bezala, egiten dituen inbertsioen kostuaren % 75 jarri beharko du, diru-laguntzak jaso ahal izateko.

Arantxa Tapia Ekonomiaren Garapen eta Lehiakortasun sailburuak nabarmendu duenez, Eusko Jaurlaritzak ez du aurreakordiorik ArcelorMittalekin Sestaoko ACBk laguntza publikoak jaso ditzan. Halaber, Tapiak gogorarazi du enpresak egiten dituen inbertsioen kostuaren % 75 jarri beharko duela diru-laguntzak jaso ahal izateko.

Bilbon egindako prentsaurrekoan, sailburuak esan du positiboa dela ACB berriro irekitzea, irailaren 9tik aurrera, nahiz eta bakarrik asteburuetan zabalduko duten eta lantaldearen erdiak bakarrik lan egingo duen.

Tapiak berretsi du ArcelorMittalek aukera duela programa jakin batzuen bidez diru-laguntzak jasotzeko, Euskadiko gainerako enpresek ere eskuragarri dituzten programen bidez, hain zuzen ere. Arcelorrek laguntza jasoko du kalitatezko proiektuak aurkezten baditu, "baina ez dago aurreakordiorik", adierazi du. Gainera, ArcelorMittalek datorren urteko deialdian eskatu beharko ditu laguntzak, aurtengoak itxita baitaude.

Balizko diru-laguntzak

ACBk diru-laguntza hauek eska ditzake: langileen prestakuntzarakoak, energia aurrezteko balio dutenak eta, handienak, ikerketa eta garapen proiektuetarako laguntzak. I+G (Ikerketa eta Garapena) bultzatzeko bi proiektu (26 milioi euroko proiektuak) zituela esan zion uztailean Arcelorrek Eusko Jaurlaritzari. Laguntza horiek zehazteko, inbertsioa zenbaterainokoa den hartu behar da kontuan, eta gehienez ere horretarako behar den inbertsioaren % 25ekoa izan daiteke. Hortaz, enpresak gainerako % 75a jarri beharko luke, diru-laguntzak jaso ahal izateko, sailburuak azaldu duenez.

"Laguntzak jasotzeko, enpresak inbertsio nabarmena egin behar du, eta enpresak hala ulertu du", esan du Tapiak. Gaur ez du kopururik eman, baina uztailean aurreratu zuen diru-laguntzak 4-5 milioi eurokoak izan litezkeela.

Baldintza horiek gogorarazi baditu ere, Tapiak berretsi egin du konpainiari laguntzeko prest daudela, lantegiaren etorkizuna bermatzeko, eta pozik agertu da berriro irekiko dutelako.

Langileak zoriondu ditu

Tapiak langileak zoriondu ditu egindako ahaleginagatik; izan ere, bakarrik asteburuetan egingo dute lan, argindarraren tarifa merkeena baliatzeko (ACBko labeak argindarra erabiliz dabiltza), eta langileen erdiek bakarrik egingo dute lan.

Halaber, ACBko zuzendaritza ere zoriondu du sailburuak; izan ere, jarraitzearen aldeko apustua egin du, egoera zaila bazen ere. ArcelorMittal multinazionalaren barruan dago ACB, eta Arcelorrek ere "barne-orekak" ditu, Tapiaren hitzetan.

"Guztien artean, batzordeak, zuzendaritzak, erakundeek, ahalegin handia egin da; erabakia guztiz bestelakoa izan zitekeen", nabarmendu du.

Rementeriaren iritziz, "lehen urratsa" da berriro irekitzea, baina industria-plan "globala" eskatu dio Arcelorri

Unai Rementeria Bizkaiko ahaldun nagusiak, aldiz, esan du "lehen urratsa" dela ArcelorMittalen erabakia (asteburuetan irekitzea), baina Sestaoko lantegirako industria-plan "global" bat eskatu dio multinazionalari.

Diputazioak udako oporraldiaren ostean egindako lehen gobernu kontseilua amaituta, Rementeriak esan du lehen urrats hau "ezinbestekoa" zela lantegiaren etorkizuna bermatzeko, baina Aldundiaren apustua lantegiaren produkzio-gaitasuna erabat berreskuratzea dela nabarmendu du.

ArcelorMittalek ACB altzairu-fabriketako ikerketa eta garapenean eta produktu berrietan "erreferente" bilakatu nahi izatea azpimarratu du ahaldun nagusiak, baina "bideragarritasuna bermatzeko urrats gehiago eta lantegiaren etorkizuna epe ertainean eta luzean bermatzen duen produkzio nahikoa" eskatu ditu. Rementeriak industria-plan "globala" eskatu dio berriro ArcelorMittali, jarduera eta kalitatezko enplegua sortzeko.

Bizkaiko ahaldun nagusiaren esanetan, Bizkaiko Foru Aldundia prest dago enpresarekin eta langileekin batera lan egiteko, "Ezkerraldean, Bizkaian eta Euskadin funtsezkoa den lantegi honen etorkizuna bermatzeko", bereziki Diputazioak bere eskumenen artean dituen zerga-kenketa batzuk aztertzeko, I+G (Ikerketa eta Garapena) bultzatzeko proiektuetan.


Irungo kirol agenda (2019-04-12)

FUTBOLA

Gizonen Bigarren B Maila

Real Union-Langreo U.P. Larunbatean, 19:00etan, Gal Stadiumean.

Gizonen Erregional Ohorezko Maila

Real Union-Mondragon. Larunbatean, 12:30ean, Gal Stadiumean.

Gizonen Erregional Preferentea

Ostadar-Mariño. Larunbatean, 17:15an, Lasarte Orian.

Emakumezkoen Euskal Liga

Mariño-Bizkerre. Igandean, 12:15an, Ugalde Ventasen.

SASKIBALOIA

Gizonen Bigarren Maila

LEioa SBT-Erroibide. Igandean, 17:30ean, Leioan.

MAHAI TENISA

Gizonezkoen superdibioa

Leka Enea-Cambados TM. Igandean, 10:00etan, Sonia Etxezarreta Teknifikazio Zentroan.

Emakumezkoen superdibioa

Leka Enea-Tecnigen Linares. Larunbatean, 17:00etan, Sonia Etxezarreta Teknifikazio Zentroan.


Hiru lagun atxilotu ditu Ertzaintzak, kobrezko kablea lapurtzea leporatuta

Hiru lagun atxilotu ditu Ertzaintzak Azkoitian, kobrezko kablez betetako hainbat zaku lapurtu dituztelakoan. Atzo goizaldeko seirak aldean atxilotu zituzten. Kale nagusian auto batetik zakuak atera eta bebarru batera sartzen atzeman zituen zerbitzutik kanpo zegoen ertzain batek, honek Ertzainetxera abisua pasatu eta hainbat ertzain azaldu zen hiru lagunak identifikatu eta materialaz galdezka. Hiru lagunek zakuen nondik norakoaz “zentzuzko erantzunik” ematen jakin ez zutela eta lapurreta egotzita atxilotu egin zituzten.Kobrezko kablearekin betetako zakuez gainera 25 litro gasoilez betetako zazpi bidoi atzeman zizkieten atxilotutakoei.


Osteratxo xelebrea, horratik!

Zigor Etxeburua, euskalgintzako kidea

Eguraldia bikaina zen arrantzale herrixkan, Torreko muturrera iristean emaztea, haurrak eta laurok. Orduan ez bagenekien ere, egun-pasak berekin ekarriko zituen istorio bitxiak, herria famatu zuen abesti hartan, zezenak legez. Txalupara hurbiltzen ari ginela, hara non ezkonberriak ikusi genituen, argazkilaria segika, arrapalan behera, txanelerantz. Eskifaia xelebrea osatu genuen gero, Titanic filmeko eszena antzezten zutelarik ezkonberriek, argazkilaria unea betikotzeko lanean pilotuaren txabolatxoan sartuta, atzamar-motz pilotua argazkiak errazteko ahaleginetan, eta emaztea eta biok, gure txoak gobernatzen! Zeharkaldia itsaso barearekin burututa –badirudi Ternura joan ginela!– eta arrapala igotzekotan ginela, han agertu zitzaizkigun hamar mendi-txirrindulari, ziztu bizian, txaluparantz. Ez zutenean emakume ezkonberria aurretik eraman, bere soineko eta guzti! Antza, Cap Creusetik zetozen, Pirinioak zeharkatuta –hori bai zeharkaldia eta ez gurea!–. Argazki xelebrea une horretantxe pasatzen ari zen ferritzarrekoek egin zutena, txalupa txirrindulariz eta txirringaz lepo, Tourreko segizioa bailitzan.

Plazatik barrena, Alabortzara abiatu ginen, han urdailak berdintzeko asmoz. Bonantzako arkupera iristean, eguneko “notizia” izango zenarekin topo egin genuen. Putzuan urrutian, Baxuko bantxatik harago, Armadako ontzi handi bat ageri zen –Castilla omen–. Zertan ote ziren ezin asmaturik, aurrera egin genuen. Kantinan, bapo jan genituen bertako emakumeek erretegian prestatutako sardinak, sagardoa lagun. Bazkaldu ostean, Arandoaundia muturreraino joan ginen, jandakoak arintzeko. Han, ontzi arrotzari begirik kendu gabe egon ginen, talaiarien antzera. Orduan ikusi genuen ontzi txikiago bat inguratu zela, eta bi lehorreratze-gabarra atera zituztela ontzitik, maniobrak egiteko. Ontzi eta guzti itsaspea ezagutzea opa egin, eta bertatik alde egin genuen, kezkatuta, garaiari ez dagokion ekintza zela irudituta. Konspirazioren bat behar zuen, bake bidean dagoen herria xaxatzeko asmoz egina. Eta emazteari esan nion, “baietz telebistan agertu gure kostaldean aritu direla gerra-ariketak egiten!”. Bada, ez genuen luze itxaron behar izan telebistako kamera topatzeko. Han ziren Invencibletarren balentria grabatzeko prest. Eta orduan jakin genuen hura guztia Ruta Quetzal-BBVAren ekimena zela. Une berean, inbasioari ekin zioten hiru ontziek, bokale aldera eginez, Omaha Beachra nola. Guardia Zibilaren ontzia aurretik, piperpotoak airera, auskalo zenbat kanoi alboetan, txopako haizea lagun, eta bi lehorreratze-gabarrak atzetik. Santa Isabel gazteluko kanoiak aspaldi desagertuta, eta piraten erasoa saihesteko beste armarik ezean, epelak entzun behar izan zituzten telebistakoek pirata honen ahotik. Ez dut uste izutu nituenik, baina oroitzapen garratza berekin eraman zutela, ziur. Ah, eta hori guztia ez da marinelen kondaira, benetan gertatua da –ikusi http://www.rutaquetzalbbva.com/TLRQ/–.


Dena prest Gasteizen Superkopari hasiera emateko

Superkopa txapelketa gaztea da oraindik, baina dagoeneko badauka madarikazio bat: anfitrioiak ez du sekula garaikurra lortu. Erronka, beraz, Baskoniarentzat.

ACB Superkopa hastear da. Gasteizen jokatuko da ostiral eta larunbatean (24 eta 25) eta bertan Caja Laboral, Regal FC Bartzelona, Real Madril eta Power Electronics Valentzia taldeek hartuko dute parte.

Ostiralean finalerdiak izango dira. 19:00etatik aurrera, Valentzia izango du aurkari Caja Laboral anfitrioiak eta 21:00etan Barçak eta Real Madrilek neurtuko dituzte indarrak.

Finala, larunbatean 19:00etan. Ordu bat lehenago mate eta hirukoen txapelketa izango da.

Superkopa txapelketa gaztea da oraindik, baina dagoeneko badauka madarikazio bat: anfitrioiak ez du sekula garaikurra lortu. Erronka, beraz, Baskoniarentzat.


Ugaitz Mugertza mutrikuarrra seigarren sailkatu da Euskadiko Lehen Mailako aizkora txapelketan

46 minutu eta 45 segundo behar izan zituen lan guztiak amaitzeko atzo [urriak 15] Donostiako Gasca kiroldegian. Aitzol Atutxa dimarrak jantzi zuen txapela, laugarrenez, Iker Vicenteri 18 segundo aterata.

Atutxak 1:29 minututan moztu zuen lehen enborra, Iker Vicente zen bigarrena eta Mugertza hirugarrena momentu horretan. Mutrikuarrak nafarrarekin lehiatu zuen bigarren postua. Hori izan zen aurreren egon zen unea. Hortik aurrera aurkariek aurrea hartu zieten apurka-apurka.

Mugertza lanean, atzoko finalean. Argazkia: Ibon Errazu

Azken sailkapenean hirugarren izan zen Mikel Larrañaga 43:50 minutuko denborarekin; laugarren, Iñaki Azurmendi 44:07 minutuko denbora eginda; Joseba Otaegik, 44:39 minutukoa markatu zuen, eta Ugaitz Mugertzak 46:45 minutuko denborarekin amaitu zituen lanak.

Iaz ez bezala, aurtengo finala askoz estuagoa izan zen, eta Bizkaia frontoiko finalean Atutxak aise irabazi bazuen ere, atzo dimarraren eta mutrikuarraren arteko aldea sei minutura ere ez zen iritsi.

Mugertza saria jasotzen. Argazkia: Ibon Errazu


Pomeray taldeak Ositxuko Musikara! lehiaketako irabazle

Osintxuko Kofraixak indartzeko asmoarekin sortutako musika lehiaketa honen bigarren edizioak hiru finalista izan ditu aurten: Red Iron Squad, Bolbora eta Pomeray. Azken hau izan da lehiaketaren irabazlea. Publikoaren saria, berriz, Bolbora taldeak lortu du.


Okupazioa koska bat estutzeko

Israelgo eskuin muturrak Zisjordania zati bat ofizialki herrialdera batzeko legea proposatuko du parlamentuan. 660.000 kolono daude lurralde okupatuetan, eta urtetik urtera ugaritu egin dira

Indarrez hartu, militarki okupatu, eta, azkenik, bere egin. Sinplea da Israelen kolonialismoaren oinarria, baina 70 urteetan ia oztoporik gabe egin du aurrera estatu juduak, NBEk hasieratik proposaturiko bi estatuen irtenbidea lurperatuz. Aste honetan jakinarazi ditu hurrengo urratsak Israelgo Hezkuntza ministroak, Juduen Etxea alderdi ultranazionalistako Naftali Bennettek: Ma'ale Adumim kokalekua Israelera ofizialki batzeko lege proposamena aurkeztuko du hil honetan parlamentuan. Ez hori bakarrik: Zisjordanian Israelen aginte militarraren pean dagoen eremu guztia nahi du Bennettek herrialdera batzea. Ma'ale Adumin lehen urratsa besterik ez litzateke izango.

Zisjordania hiru guneetan bereizita dago 1967ko gerratik, hain justu, orain dela mende erditik. A eta B eremuan PAN Palestinako Aginte Nazionalak kudeatzen ditu palestinarren hiri handiak, nahiz eta Israelgo armadak landa eremua zorrotz kontrolatzen duen. C eremua Israelen aginte militarren eskuetan dago. «50 urteren ondotik, heldu da garaia aginte militarra amaitzeko», esan du Bennettek.

Nazioarteko legeen arabera, Zisjordanian eraiki dituzten kokaleku guztiak legez kanpokoak dira, okupazio militar baten ondorio direlako. 1967tik Israelek ez du kokaleku horiek bere egiteko saialdirik egin, nazioartea ez haserrearazteko. Baina Israelgo jokaleku politikoak eskuinera egin du, eta muturreko talde nazionalistak parlamentuan gora egin ahala, kolonoen agenda lehenestera jo du Tel Avivek.

Praktikan Israelek agintzen du C eremu osoan, eta nahieran eraikitzen eta zabaltzen ditu koloniak. Baita palestinarren etxeak suntsitzen ere: PANek salatu du azken 72 ordutan Jerusalem Ekialdean eta Nablus ekialdean 150 pertsona etxerik gabe utzi dituela armadak. NBEren arabera, ia 1.600 palestinarren etxebizitzak eraitsi zituen iaz.

Israelek ofizialki bere egiten badu Ma'ale Adumin, tokiko biztanleei lege zibila ezarriko liekete, eta ez militarra, orain arte bezala. «Israelen parte izan nahi dugu. Estatuarekiko betebeharrekin zintzo betetzen dugu; gure seme-alabak armadara doaz, eta zergak ordaintzen ditugu. Beste herritarrek dituzten eskubide berberak izan nahi ditugu», esan dio Efe agentziari Beny Cashrielek, kolonia horretako alkateak. Jerusalem ondoan dago Ma'ale Adumin, eta 41.000 bat kolono bizi dira han. Zisjordaniako lau kolonia handienen artean dago.

Kolonizazioaren azken faseari ekiteko une aproposa deritzo gobernu koalizioko eskuin muturrak, Etxe Zuriak laster maizter berri bat izango du eta. Izan ere, Barack Obamaren presidentearen agintaldian bi herrialdeen arteko hartu-emana tenkatu egin da kolonien hedapenaren harira. Une bertsuan hartu zuten kargua Obamak eta Benjamin Netanyahu Israelgo lehen ministroak, 2009. urtean —1996. eta 1999. urteen artean ere gobernuburu izan zen Netanyahu—.

Kolonien hedapenari buruzko datuak aztertuz gero, Netanyahuk ez du beste agintariak baino gehiago eraiki lurralde okupatuetan —1990eko hamarkadan izan ezik, kolonizatzaile sutsua izan baitzen orduan—. Baina haren agintaldian agerian geratu da ezinezkoa dela bi estatuko mapa bat marraztea. Kokalekuen hedapenari eutsi ez ezik —Israelgo biztanleria baino bi aldiz azkarrago hazi da kolonoen kopurua—, bakerako aukera oro uxatu ditu lehen ministroak. Etorkizuneko Palestina oztopatzen du ere Israelek eraikitako hesiak; herri palestinarrak inguratzen ditu.

Egun 360.000 kolono baino gehiago bizi dira Zisjordanian —beste 300.000tik gertu bizi dira Jerusalem Ekialdean—, eta horietako 80.000 inguru isolatutako kokalekuetan daude. Horiek dira, hain justu, beste estatu baten sorrera oztopatzen dutenak. Israelgo Gobernuak onartutako 131 kokaleku daude, Peace Now gobernuz kanpoko erakundearen arabera. Baina beste 91 kokaleku eraiki dituzte 1990eko hamarkadaz geroztik, Israelen Gobernuaren baimenik gabe. Israelek berak ere legez kanpokotzat ditu horiek. Haatik, parlamentua kokaleku horiek guztiak legeztatzea ari da aztertzen, eskuin muturraren ekimenez.

2017, urteurren hirukoitza

Bake prozesuak aterabide zaila du, batez ere, azken mendeko gertakariak behatuta; hiru urteurren triste gogoratuko dituzte palestinarrek aurten. Arthur Balfour Erresuma Batuko Atzerri ministroak sionisten helburuak bere egin zituen orain mende bat. Juduen eskaria onartu eta bi estatu proposatu zituen NBEk gero, 1947an. Eta Palestinako Estatu ororen aukerak zapuztu zituen 1967ko Sei Eguneko Gerrak.

Balfourren deklarazioa mugarri izan zen sionismoa, eta, era berean, juduen migrazioa Palestinara bultzatzeko —orduan Erresuma Batuaren esku zegoen, eta %5 inguru besterik ez ziren juduak—.

II. Mundu Gerra bukatuta, eta Britainiar Inperioa desegiteko bidean, tentsioak gora egin zuen Palestinan, eta Londresek NBEren eskuetan utzi zuen lurraldea. 1947koa da eremua bi estatutan zatitzeko proposamena. Arabiarrek uko egin zioten zatiketari, akordioa bidegabetzat jota: orduan juduak %35 inguru ziren, baina Palestinaren %55 eman zieten. Gerrara jo zuten, eta milizia sionistek herrialde arabiarren armadak garaitu zituzten, Palestinako %78 hartuz.

1967ko Sei Eguneko gerran okupatu zuen Israelek Palestina osoa, Zisjordania, Sinai penintsula, Golango gainak, Gaza eta Jerusalem Ekialdea barne. Nahi adina lurralde hartuta, hurrengo faseari ekin zion orduan, NBEren ebazpenei entzungor eginda: koloniak etengabe hedatu ditu azken 50 urteetan. 2017an, okupazioa koska bat estutu nahi du eskuin muturrak.


Doro Zobaran: “Herrigintzaren aldeko proiektua izango da ‘Gernika sutan’ barria”

ELKARRIZKETAREN AURRERAPENA: Doro Zobaran (1956; Busturia) beti egon da antzerkigintzaren munduagaz harremanetan, baina aurrerantzean erronka barri bati egingo dio aurre: Gernika Sutan antzerkiaren zuzendaria eta koordinadorea izango da. Busturiarrak dioenez, Gernika Sutan barriztuta dator. Handikerietatik aldenduta, herrigintzaren aldeko proiektu bat eratu gura dute sustatzaileek. Hilaren 28an egingo dute lehen entsegua, Astran.

Noiz erabaki zenuten Gernika Sutan antzerkia egiten jarraitzea?

Gabonak aurretik, 2012an Gernika Sutan-eko antzerkian parte hartu genuen hainbat pertsona batu ginen. Batzorde bat eratu genuen, eta proiektuagaz jarraitzea erabaki genuen. Halanda be, beste bide bat hartzea adostu genuen, auzolana antzerkiaren motore bihurtuz. Carlos Panerak egindako lana gutxietxi barik, antzerki barria desberdina izango dela deritzot. Herritarren partaidetza handiagoa bilatzen dugu, gernikarrek berea senti dezaten antzerkia. Produkto bardina hartu dugu, baina eraldatu egingo dugu auzolanaren bitartez.

Urtero egingo duzue antzerkia?

Batzarretan adostu beharreko gauza bat da, baina bi joera daude taldearen barruan. Batzuek urtero egin gura dute, eta besteek bi urterik behin. Hala, aurtengo antzerkia gakoa izango da zein norabide hartzen dugun erabakitzeko. Arrakastatsua suertatuz gero, eta arazo handirik egon ezean, urtero antolatzea ederra izango litzateke.

Batzordeak kudeatzen du antzerkia, baina zu aukeratu zaituzte zuzendari eta koordinadore lanak egiteko. Zelan aukeratu zintuzten?

Batzarretan adostu genuen. Norbait arduratu behar zen parte eszenikoaz, eta ni aukeratu ninduten esperientzia apur bat baitut. Antzerkigintza munduaren barruan nago, eta erronkari aurre egitea erabaki nuen. Niri egokitu zait behar hau, baina jende askok lagunduko dit ibilbidean, proiektu parte hartzaile bat eratu gura baitugu.

Zein berezgarri du Gernika Sutan antzerkiak?

Gernika Sutan antzerkiak euskal antzerkigintza du oinarrian. Maskaraden eta Toberen antzekoa da. Herri antzerki bat da, non pertsonaiak zenbait lekutatik pasatzen dira istorio batzuk kontatuz. Asko gustatzen zaidan formula da, herritarren partaidetza baitago antzerki mota horien oinarrian.

Ze aldaketa izango du antzerkiak?

Carlos Panera zuzendari zenean autore obra batez egiten genuen berba. Aktoreak eta gainontzeko laguntzaileak antzerkiaren pieza soilak ziren. Orain, aldiz benetako antzerki herrikoi bat izango da. Proiektu erabat parte hartzailea izango da, eta guztion artean hartuko ditugu erabakiak. Bakoitza bere ardurekin, danok izango gara ezinbestekoak.


Sutea izan da bart Donostian, etxebizitza bateko sukaldeko berogailuan

22:50ean piztu da sua, Antigua auzoko Heriz pasealekuko 99. zenbakian.

Donostiako etxebizitza batean izandako suteak sukaldea kiskali du eta kalteak eragin ditu fatxadan. Dena den, ez da inor zauritu, Donostiako Suhiltzaileen arabera.

Sua bart gauean piztu da, 22:50ean, Antigua auzoko Heriz pasealekuko 99. zenbakian, Gipuzkoako hiriburuko suhiltzaileek jakinarazi dutenez.

Antza denez, butanozko berogailu batean hasi da, eta sukaldera mugatu ziren sugar "oso gogorrak" eragin ditu; ondorioz, sukaldea erabat suntsituta geratu da.

Suhiltzaileek eraikina hustu dute, baina inork ez du osasun-arretarik behar izan.

Sua itzalitakoan, atari horretako bizilagunak etxera itzuli dira, sua piztu den solairukoa izan ezik, horren etxebizitzan kalte handiak izan baitira.


Aurrekontu proposamen adostua mahai gainean

Bihar burutuko dute 2012rako udal aurrekontuaren gaineko udalbatzarra. Bilduko gobernuak ogasun batzordean egindako proposamenari EAJk egindako ekarpenak barne hartuta, iazkoa baino %1,22 txikiagoa den udal aurrekontua proposatuko dute batzar horretan, guztira, 716.000 euro jasotzen dituena.

Inbertsioen atalean, 233.000 euro aurreikusi dituzte aurrekontu proposamen horretan: Bilduko alkateak aurreratu digunez, Elizalde auzoko uren sarea konpontzeko 20.000 euro; Plan Orokorraren berrikuspenagaz jarraitzeko 51.000; etxebizitza sozialak egiteko proiektuaren idazketa eta exekuziorako 107.000; eta herrian autobus geltoki berria atontzeko beste 22.000 euro bideratzea proposatuko dute, besteak beste.


Hugh Jackman: “Zinemaldi hau Jackmandarren zinemaldia deitu beharko litzateke”

Australiako aktorea atzo iritsi zen Donostiara eta hemen 24 ordu baino ez ditu igaroko. Halere, orain arte erakutsi duen aldarte onarekin ikuslego, kritika eta prentsa guztia bereganatu ditu. Gaur goizean, gainera, bizikleta hartu eta Donostiako zenbait txoko bisitatu ditu.

Donostia eta Hugh Jackman elkar maitemindu dira. Atzo iritsi zen Donostiara eta jendeak ongi etorri beroa eman zion. Maria Cristina Hotelean ederto lo egin eta gero, goizean (bizkartzainen konpainiarekin) Denis Villeneuve zuzendariak Jackmani Donostia erakutsi dio. 8:30ean Kontxa, Zurriola… hiriburuko txokorik ezagunenak bisitatu dituzte. “Oso hiri ederra da, zenbait txokok Sydneyren antza dute”, zioen aktore australiarrak.

Prentsaurrekoa apur bat atzeratu den arren, Jackman-ek berehala baretu gaitu. Umoretsu etorri da, eta hainbat txiste ere egin ditu. Azken urteetako prentsaurreko onenetako bat izan da. Edozein motako galderak erantzuteko prest agertu da. Oscar sariak aurkezteko proposamena jaso zueneko anekdota txiki bat ere gogoratu du “emazteari Oscarretako aurkezlearekin oheratuko zela esan nionean, berehala galdetu zuen: ‘Non dago Billy Cristal?’” kontatu du barre artean.

Donostia saria jasotzea ohore bat dela aipatu du arren, argi utzi du “pozik bizitzeko egiten dut lan, ez sariak eskuratzeko”. Argi dago, Zinemaldian ikusitakoaren ostean akats gutxiko gizona dela. Azken urteotan gainera, gizonezko sexy-enen kiniela guztietan egon ohi da: “Zer da munduko gizon sexy-ena izatea? 18 urte nituenean inork ez zidan horrelakorik esaten”.

Donostiara baina, ez da soilik sari bat jasotzera etorri. Denis Villeneuve zuzendari kanadarraren Prisoners aurkeztera ere etorri da.

Keller Dover-ek, Hugh Jackman, aita baten amesgaiztorik okerrenari egin beharko dio aurre. Sei urteko alaba Anna, eta bere laguntxoa, Joy, desagertu egin dira, eta orduek aurrera egin ahala, izua nagusituko da. Etsita, egoera bere gain hartzea erabakiko du. Abiapuntua latza den arren, egoera korapilatu besterik ez da egingo. Thriller ilun hau oso ongi egina dago, bukaera aldera gidoiak hutsegite bat edo beste izan arren, oso gomendagarria da. Jackman baina ez da aktore bakarra eta Jake Gyllenhaal, Maria Bello, Terrence Howard, Viola Davis edo ia ezagutezin azaltzen den Melissa Leo baten laguntzarekin tentsioan mantentzen zaitu. Ziur otsailean Oscar sarietarako izendapenen bat lortuko duela.

Sail ofiziala

Jokatu beharreko guztia mahaian dago. Donostia Zinemaldiko Sail ofizialean lehiatu diren film guztiak aurkeztuta, orain Todd Haynes buru duen nazioarteko epaimahaiari egokituko zaio sariak ematea. Aurten epaimahaiak lan nekeza izango du, oso sail anitza izan dugu-eta. Euren emaitza bihar gauean Kursaalean egingo den gala iritsi arte sekretua izango da.

Lehiaketa amaitzeko, gaur goizean Fernando Franco zuzendariak La herida drama gordina aurkeztu eta gero. Filmak Ana du protagonista, anbulantziak gidatzen dituen 30 urteko neska. Berak ez daki, baina mugako nortasun-nahasmendua du, eta horrek bere burua zauritzera eramaten du. Zuzendariak aipatu duenez, bere lehen ideia dokumental bat egitea zen, baina azkenean oso fikzio erreala egin du.

Erdipurdiko gidoi bat duenez pelikulak bere osotasunean ez luke saririk jaso beharko, baina Marian Alvarezek emakumezko aktore onenaren zilarrezko maskorra eskuratzeko aukera handiak ditu. Euren papera bigarren mailako den arren, Ramon Agirre eta Ramon Barea aktore euskaldunek euren tokitxoa dute film honetan.

Bihar zenbait komunikabideri egindako kinielan argituko dira prentsaren filia eta fobiak.

(Argazkiak: Haritz Dendategi)


Hiru urterako lankidetza ituna sinatu du Zarauzko Udalak Irrien Lagunekin

Karmele Alberdi Hezkuntza zinegotzia, Joseba Mirena Agirretxe Porrotx eta Irrien Lagunak Klubeko sustapen arduradun Iñigo Arandia, hitzarmena sinatu ostean, herenegun (Amaia Ventas/Hitza)

Irrien Lagunak Klubak eta Zarauzko Udalak hezkuntzarako lankidetza hitzarmena sinatu dute, 2012 eta 2015 urte bitarterako. Udalak 1.410 euroko diru laguntza emango dio, eta haren proiektua bultzatzen lagundu. Horren truke, hainbat beherapen egingo dio erakundeari. Batetik, hilero klubak Irria aldizkariaren ale bana bidaliko du herriko ikastetxe guztietako 5 eta 8 urte bitarteko haurren ikasgela bakoitzera. Guztira, 47 ikasgela dira, eta urtean hamar zenbaki jasoko ditu bakoitzak. Irrien Lagunek %48ko beherapena egingo dio aldizkariak ikastetxeetarara bidaltzeko; hiru euro kobratuko dio aleko (ale bakoitzaren ohiko prezioa 5,75 eurokoa da).

Bestetik, Irrien Lagunak osatzen duten pertsonaiek urtean bi ipuin kontaketa saio eskainiko dituzte Sanz Enea liburutegian. Era berean, urtean hiru ikuskizun handi eskainiko dituzte: haurrentzako animazioa eta ikuskizun bat ekainean, San Pelaio jaietan, Haurren Egunean; haurrentzako animazioa, puzgarriak eta ikuskizun bat irailean, Haurren Euskal Jai Egunean, eta apirilean hirugarrena, kulturarteko Zarauztik Mundura festaren egitarauaren baitan. Horrez gain, bi pertsonaik osatutako formatu txikiko beste bi saio ere egingo dituzte, bata udako egitarauaren baitan eta bestea neguan.

Hitzarmena indarrean dagoen bitartean, klubak irrizaletzat hartuko du Zarauzko Udala, eta ondorioz, horri dagokion beherapena egingo dio ekitaldien prezioetan; %15ekoa, zehazki.

«Eskatzera eta eskaintzera gatoz», esan du Joseba Mirena Agirretxe Porrotx-ek. «Zarauztarrek gure proiektua bultzatzen lagunduko digute, eta guk geure esku dagoen maitasuna, pentsaera eta ekintzak ekarriko ditugu herrira». Euskal Herria «txikia» eta euskara hizkuntza «gutxitua» izanik, ez duela «garrantzia txikiagoa» dio. Hala, «txikitasunetik proiektu sendoa, iraunkorra eta baloretan aberatsa» osatu behar dela nabarmendu du.

Hori dela eta, ikastetxe gisa klubaren webgunean erregistratzeko eskatu die haiei, eta ahal den heinean eduki egokiak igotzen hastea. Horrekin batera, aldizkariaren harpidetza sustatzeko galdegin die, 3 eta 8 urte arteko ikasgela bakoitzeko, baita gurasoen artean ere. Proposamenak bideratzeko eta kezkak agertzeko ere eskatu diete ikastetxeei, horretarako propio sortu den Ikastetxe Irrizaleen Sarean—aldizkariaren harpidetza egin, eta webgunean erregistratu diren ikastetxe guztiek osatzen dute sare hori—.

Bidaide naturala

Klubak haurren heziketan duen garrantzia aitortu du Hezkuntza zinegotzi Karmele Alberdik, sustatzen dituen baloreengatik oinarrizko proiektu hezitzailea delako, eta euskararen normalizazioan duen garrantziaz jabetuta.

Irrien Laguneko sustapen arduradun Iñigo Arandiak Zarauzko Udala klubaren «bidelagun naturala» dela nabarmendu du, beti egin duelako euskararen eta kulturaren aldeko apustua. Euskara eta kultura dira, hain zuzen, klubaren balore nagusiak. «Mila koloreko» munduan, bizikidetzan, partaidetzan eta naturaganako errespetuan ere oinarritzen da haren proiektu hezitzailea. Hori sustatzeko, hiru esparrutan egiten dute lan: etxea eta familian, ikastetxetan eta jendartean—udalak, erakundeak, aisialdi taldeak eta gainerakoetan—. Hainbat ildo abian dituen arren, heziketarako bi egitasmo nabarmen ditu: aldizkaria eta webgunea.


Asteburuan Iruñean izandako sexu erasoa salatzeko elkarretaratzeak antolatu dituzte

Igande goizaldean gertatu zen erasoa, Donibane auzoan. Bi astean gertatzen den bigarrena da.

Udaltzaingoak jakinarazi duenez, igandeko 02:45 aldera gertatu zen erasoa, kalean. Dei bat jaso zuten udaltzainek Donibaneko San Roke kalean sexu eraso bat gertatzen ari zela jakinaraziz, eta bertara joan ziren poliziak. Han zen erasoa jasan zuen neska, 20 urtekoa, beste lagun batzuekin.

Herritarrek erasotzaileetako bat atxiki zuten udaltzainak iritsi bitartean, eta hark eman zien beste erasotzailearen deskribapen fisikoa. Auto artean ezkutatuta zegoen, gertuko kale batean. 26 urte ditu atxilotu batek, eta 21 besteak.

Joseba Asiron alkateak ohartarazi du ez daudela halako egoerak onartzeko prest, eta euren esku dagoen guztia egingo dutela, halakorik gehiago gerta ez dadin. Hala, udalak deituta elkarretaratzea egingo dute bihar eguerdian. Datorren larunbaterako ere mobilizazioak antolatu dituzte Donibane auzoko herritarrek.


Gaurko notak, geroko doinuak

Eskolako trikitilariak dira Eneko Urkola (Zaldibia, 2003) eta Irati Artzelus (Lazkao, 2004). Umetan musika eskolan hasiak, kalitate eta exekuzio maila oso ona lortu dute, urte gutxian. 14 eta 15 urteren gaztetasunetik, txapelketak dituzte gaur egun beren abilezia eta artea erakusteko toki. Eta ederki luzitu dira, biak ala biak.

Artzelusek Zarauzko txapelketa irabazi du, eta Lazkaon bigarren izan zen. Orion eta Elorrion ere aritu da. Urkolak Arroa Goikoan, Goiatzen, Zizurkilen eta Berrobin txapelak atera ditu, eta Hernaniko Martindegi. auzoan bigarren postua lortu ditu. Lazkaon eta Arroa Behekoan ere lehiatu da.

«Txapelketarako piezak teknikoki ahal den zailenak aukeratzen ditugu. Orain erabiltzen ditugun batzuk Barruan nun semea, Julen Alonsorena, edo Maria Inaxi fandangoa dira», azaldu du Eneko Urkolak.

Adinka sailkatuta izaten dira txapelketak, herrietan. «Batzuk hamasei urtetik beherako trikitilarientzat dira, 18 artekoentzat beste batzuk, edo 22ra. Zeanurikoa, esate baterako, 26 urte arte da. Baina gehien bat gaztetxoentzat dira, gero ikasketengatik denbora askorik ez da izaten, eta jendeak utzi egiten dio», dio Irati Artzelusek.

Trikitilariaren figura

Zaldibian bertan, Ordiziako Musika Eskolaren klaseetan hasi zen Urkola trikitia ikasten, 9 urterekin. «Arrebak jotzen zuen, etxean entzuten nuen, eta gustatuta». Jon Ostolaza izan zuen lehen maisua, eta Kristina Solano gero maistra. Gaur egun, Maria Lasarekin dabil, tarteka Solarengana Villabonara joanez.

Artzelus, Lazkao Txiki Musika Eskolan ari da, 7 urterekin hasi zenez geroztik. Leire Zumeta dute irakasle, eta haren ordezkotzan, Asier Gozategi orain. Panderoa ikasten ere ari da. «Bi gauza desberdin dira».

Trikitilaria figura estimatua dela diote, «oraindik». «Baina lehen baino askoz gutxiago. Txapelketetan dagoen maila ere ez da duela lauzpabost urte zegoena; lehen askoz altuagoa zen», dio Artzelusek.

Datorren urteko txapelketak prestatzeari ekingo diote orain. Trikitiak badu etorkizuna eta.


Seniorren txanda izan da gaur 3×3 txapelketan

Saskibaloi kantxak inguratzen dituzten hesien ingurura hainbat herritar bertaratu dira, saskibaloiaz gozatzera. Parte hartu duten taldeen artean denetik izan da, zarauztarrak batzuk eta urrunagotik etorriak beste batzuk. Izan da Bartzelonatik saskibaloian jokatzera etorri den talderik ere.

Bihar arratsaldean emango diote amaiera 3×3 txapelketari, kuadrillen arteko txapelketarekin.


Desagertu zenetik 25 urtera Frantziak bertan behera utzi du Popo Larreren aurkako auzia

Haren kontrako bilatze eta atxilotze agindua eten du. IK Iparretarrak-eko militantea 1983ko abuztuaren 7an desagertu zen, Landetan (Frantzia) jendarmeekin tiroketa bat izan ondoren. Familiaren arabera, Poliziak desagerrarazi zuen. Heletako gaztearekin zer gertatu zen ez da oraindik argitu.

Jendarme baten hilketan laguntzaile izatea eta beste bat hiltzen saiatzea leporatzen zion gaur arte Frantziako Justiziak Jea Louis Popo Larre IK-ko militante desagertuari. Horrenbestez, bilatze eta atxilotze agindupean zegoen. Gaur, Larre hilda dagoela pentsatzeko behar adina zantzu badela iritzita, auzia bertan behera uztea erabaki du Parisko Auzitegi Bereziak, eta, halaber, baliogabe utzi du bilatzeko agindua.

1983ko abuztuaren 7tik dago desagertuta Larre, hau da, IK-ko zenbait militantek eta jendarmeek Landetako Leongo kanpin baten inguruan tiroketa izan zutenetik. Tiroketa hartan polizia bat hil zen eta beste bat arin zauritu. IK-ko hiru militantek alde egite lortu zuten, eta Larre, ordea, desagertuta dago ordutik. Familiak eta hurbilekoek argi dute Poliziak desagerrarazi zuela, eta Frantziako Justiziak harekin zer gertatu zen argitzeko inolako borondaterik ez duela agertu salatu dute sarri.

Tiroketa gertatu eta 17 urtera egin zen tiroketaren inguruko auzia, eta hasieratik Popo Larre bazen akusatu nagusia, epaiketa garaian auzitik kanpo utzi zuten. Aldiz, Filipe Bidart 20 urtera, Gabi Mouesca 15era eta Ttotte Etxebeste 4ra zigortu zituzten -egun aske daude guztiak-.

2003an berriro abiatu zuten Larreren aurkako epaiketa, baina familiak hilda dagoela argudiatu zuen. Bi urteko epea eman zien auzitegiak hilda dagoela frogatzeko, eta 2004an Baionako auzitegiak Larre desagertuta dagoela ebatzi zuen. Horretan oinarrituta utzi du gaur Parisko Auzitegi Bereziak bertan behera Larreren aurkako auzia, baina Heletako (Nafarroa Beherea) gaztearekin gertatu zenak argitu gabe jarrraitzen du.


Arabak badu Euskararen Plan Estrategikoa

Hiru jomuga nagusi ditu planak: hizkuntz eskubideak bermatzea, euskararen gizarte erabilera bultzatzea, eta koordinazio eta lankidetza ekimenak lantzea. 1.039.978 euroko aurrekontua du horretarako. Arabako zazpi kuadrillez gain, Trebiñu ere planaren barruan sartu dute.

Orain arte ez da horrelako plan estrategikorik garatu Araban. Lurraldea zazpi eskualde administratibotan, zazpi kuadrillatan, banatuta dago (Aguraingo Kuadrilla, Aiarako Kuadrilla, Añanako Kuadrilla, Guardia-Arabako Errioxako Kuadrilla, Gasteizko Kuadrilla, Kanpezu-Arabako Mendialdea eta Zuiako Kuadrilla). Trebiñuko Konderria ere aintzat hartzen du Plan Estrategiko honek, administrazio-mugak gorabehera. Euskararen normalizazioan eragiteko oinarrizko lanabesa izateko helburuz sortu dute plana; lurraldeko euskara-politiken norabidea zedarritzeko. Araban euskaraz bizi nahi duten herritarrei horretarako aukerak bermatzeko beharrezko neurriak hartzea eta euskararen erabilera sustatzea dira planaren helburu nagusiak. Era berean, euskararen normalizazio bidean gizarte eragile eta herri erakundeen arteko koordinazioa lortzea eta elkarlanerako ekimenak jorratzea ere badira planaren xedeak.

Arabako errealitate soziolinguistikotik abiatuz, herritar guztien eskubideak errespetatuz egindako plana dela adierazi digu Lorena Lopez de Lacalle Euskara, Kultura eta Kirol diputatuak. Eusko Jaurlaritzak 2006an egindako Inkesta Soziolinguistikotik ateratako datuen arabera, Arabako biztanleen %42,8k euskaraz komunikatzeko ahalmena dute. Horietatik %25 elebidunak dira, eta %17,8, elebidun hartzaileak. Azken horiek hizkuntza ulertzeko gai dira, nahiz eta ez ondo hitz egin. 125.000 pertsona, orotara. 2006ko datuak direla aintzat hartuz, eta urtetik urtera gero eta elebidun gehiago daudela ikusirik, etorkizun hurbilean elebidunak erdaldun elebakarrak baino gehiago izango direla aurreikus daiteke. Horren guztiaren aurrean, gizarteko eremu guztietan euskara normaltasunez erabili ahal izateko eskaintzak eta aukerak sortu nahi ditu Euskararen Foru Zerbitzuak.

Plana garatzeko erabilitako metodologia berria dela jakinarazi du Lacallek. Euskara Plana hainbat gizarte eragileren parte-hartzearekin egin dute, hausnarketa estrategikoa erabiliz. Hau da, hainbat ikuspegitako herritarren eta entitateen parte-hartze zuzena izan da plana garatzeko hausnarketan, euskararen egoeraren diagnosian eta helburuak eta estrategiak proposatzeko prozesuan. Hausnarketa bideratzeko sormen teknika batzuk aplikatu dituzte eta zazpi kidez osatutako lan mahaiak osatu. Parte-hartze prozesu zabal horretan, euskararen inguruko taldeez eta erakundeez gain, Foru Aldundiko talde batzarkide guztiengana ere jo dute ekarpenak jasotzeko. “Ahalik eta aniztasun handiena bultzatu dugu, langarik ezarri gabe. Denontzako egina da Euskararen Plana”, esan digu diputatuak.

Hausnarketa estrategiko horretan zehaztu dituzte 2010-2013 urteetan landu beharreko zazpi esparruetarako estrategiak, helburuak eta ekintzak. Hauek dira esku hartzeko zazpi eremuak: gazteak eta aisia, helduen euskalduntzea, kulturgintza, merkataritza eta ostalaritza, familia transmisioa eta irakaskuntza, komunikabideak eta IKTak, eta administrazioa. Guztira, 75 ekimen jasotzen ditu planak. www.euskaraba.com webgunean kontsulta daiteke Euskararen Plan Estrategikoaren agiria, eta bertan ematen da ekintza guztien berri. Bereziki, bi ekintza nabarmendu dizkigu Lacallek.

Euskara teknikarien sarea

Ekainean hasi ziren egitasmo honekin lanean, orain planak bere baitan hartu du eta testuingurua eman dio. Arabako Foru Aldundiaren esku dago ekimenaren finantzaketa gehiena; %80, Foru Aldundiaren esku, eta beste %20a udalen esku. Orain arte Gasteizko, Laudioko, Amurrioko, Aramaioko eta Aguraingo udalek baino ez zuten euskara teknikaria. Ekimen honi esker, Arabako zazpi kuadrilletan ari dira lanean euskara teknikariak. Trebiñun, berriz, sustatze lana ari dira egiten.

Lurralde osoko euskararen egoeraren ikuspegi osoa izateko jarri dute abian ekimen hau. Eskualde batetik bestera alde handiak daude euskararen erabilerari dagokionez, eta orain arte egindako ekintzak ez dira guztiz modu egituratuan egin, Lacalleren esanetan. Hori dela eta, kuadrilla bakoitzean konexio puntu bat izatea, informazio iturri bat edukitzea, beharrezkotzat jo dute. Kuadrilletako teknikari hauen bitartez tokian tokiko euskararen egoera zein den jakitea eta eskualde bakoitzeko beharretara egokitzeko neurriak zehaztea lortuko da. Halaber, teknikariak erakundeak eta tokian tokiko gizarte sarea batuko dituen bitartekoa izatea nahi dute. Araban euskara normalizatzeko ekimen garrantzitsua da, Lacalleren ustez, euskararen sustapena modu egituratuan gauzatzeko. Badirudi Eusko Jaurlaritzaren interesekoa ere gertatu dela ekintza; ekimena, berritzailea izateaz gain, lurraldea egituratzeko baliagarria delako.

www.euskaraba.com

Arabako euskararen ataria sortu berri dute sarean. Arabako zazpi kuadrillen eta Trebiñuren inguruko informazioa ematen da bertan eta euskararekin lotura duten albiste eta atal ugari topa daitezke (Euskara Araban, Euskararen agenda, Euskalduntzea, Baliabideak, Esteka interesgarriak eta abar). Bi helburu nagusi ditu webguneak. Batetik, lurraldeko euskararen jarduera koordinatzea; jarduerei buruzko informazioa emateko eta euskararen topagune izateko. Esaterako, webguneko agenda atala euskaraz antolatzen diren jardueren erakusleiho izateko sortu da, Araba osoan antolatzen diren ekintzen berri edonork jakin ahal izateko. Jarduerak atalka sailkatuta daude. Era berean, herritarrek ere euren proposamenak eta ekitaldien inguruko informazioa bidal dezakete webgunera.

Bestetik, euskarazko kultura ezagutzen ez duenari bertara hurreratzeko aukera eskaini nahi zaio. Euskaldunak ez direnak erakarri egin nahi dituzte euskal mundura. Hala, webguneko edukiak gaztelaniaz ere jarri dituzte, gizarte berean batera bizi diren bi hizkuntza komunitateren arteko zubi tresna gisa planteatuta. Lorena Lopez de Lacallek jakinarazi digunez, Araban oraindik euskaraz ez dakiten pertsona horietatik %23 hurbildu dira noizbait euskarara, eta %21 euskara ikasteko prest leudeke, horretarako baldintza egokiak edukiz gero. Euskarara hurbiltzeko borondatea badagoela erakusten dute datuok.


'Hegaldia aurreratzeko erabakia hartu dugu'

Aitor Laka Sri Lankan dago oporretan eta bertatik, atentatuaren eragina nola bizitzen ari diren kontatu digu.

310 hildako eta 500 zauritu baino gehiago utzi dituzte ¿Sri Lankako atentatuek. Aitor Laka bertan dago oporretan eta atentatua izan den gunetik bi ordura dago. Komunikazio sistema erori da, tentsioa bizi da, eta enbaxadaren gomendioz, itzultzeko hegaldia aurreratzea erabaki dute.


Irribarriaren aurka jokatuko du Jokin Altunak

Maiatzaren 3an, ostiralean, Donostiako Atano III.a pilotalekuan jokatuko dute Aspeko bi pilotariek buruz buruko txapelketaren final-laurdenetako partida.

Iker Irribarriak 22-20 irabazi dio Victor-i Eibarko Astelena pilotalekuan. Final-zortzirenetako partida zen eta lehia oso gogorra suertatu da. Victor 19-18 aurretik joan da, baina azken tantoetan kale egin du eta aramarrak garaipena erdietsi du asko sufrituta. Final-laurdenetan Jokin Altuna egungo txapelduna izango du zain.


Santamasetan ere EreindaJan

Urtero bezala, Arrasate jai giroan murgilduko da datozen egunetan, eta EreindaJan ere kalera aterako da.


Txinako poliziak mehatze batzuen proiektuaren aurkako protesta batean parte hartzen ari zen fraide tibetar bat hil du tiroz, Tibeten


Nola aukeratu makillaje base egokia?

Udan eta neguan berdina erabiltzen al duzu? Eskuan probatzen al duzu erosi baino lehen?

Makillajearen zati hau oso garrantzitsua da, aurpegian mirariak sor ditzakeelako, baita zure etsai handiena izan ere. Momentu txarra da kanpora ateratzea eta ispilu batean begiratzean aurpegia laranja dugula ikustea, edo gure aurpegi eta lepoaren artean izugarrizko kolore aldea dagoela ohartzea. Horregatik, oso garrantzitsua da tonu aproposarekin ematea.

Hona hemen kode batzuk:

1-Zenbat makillaje base daude?

- BB CREAM-a: hau egunerokotasunerako oso ona da eta pauso bakar batean prest zaude (eguzkitako babesa duelako, hidratatzeko eta kolorea naturalki batzen du).

- Arina: makillaje honek aurrekoak baino estaldura maila handiagoa du. Hala ere, hau ez da batere deserosoa.

- Kremazko makillajea: hau azalean sortzen diren orbanak estaltzeko egokia da, kobertura handiago duelako eta gehiago irauten duelako. Soilik egun luzeetarako da gomendagarria!

- Hautsezko makillajea: honekin azala ileturi itxurakoa geratuko zaigu, eta olio asko sortzen duten azalentzat ere oso gomendagarria da, hau kontrolatzeko oso ona delako. Azal helduek hautsezko makillaje mota guztiak ezetsi behar dituzte.

2.Kolorea:

Makillajea ez da beltzarantzeko gailu bat!!! Gure azal kolorekoa izan behar du eta hau probatzeko adituari laguntza eskatu behar diogu, aurpegiaren alde batean probatzeko. Izan ere, eskuan probatzeak ez du zentzu handirik, gehien bat ez duzulako inoiz bertan erabili behar.

Behin aurpegian probatuta, ordu batzuk aurpegian izan behar duzu, zeren batzuk denbora pasa heinean herdoiltzen joaten dira. Beraz, kolorea aldatzen zaie.

3. Nola jarri:

- Makillaje esponja: hau makillaje likidoarekin eta hauts makillajearekin erabili daiteke eta akabera naturala lortu dezakegu. Beauty Blender, gustukoena!

- Kabuki brotxa: esponjarekin baino kobertura gehiago lortu dezakegu baina natural gelditzen da eta produktuaren erabilpen ona egiten du. Honek hautsentzat balio du, baita kremazko makillajeentzat ere.

- Mofeta brotxa: makillaje arinentzako eta soilik kremazko makillajeentzat.

- Katu mingaina: gainontzekoekin baina kobertura handiagoa lortzen da.

- Eskuak: makillatzaile askorentzat hau da gailurik hoberena, hatz-mamiarekin produktua berotzen delako eta horri esker hau azalean hobe barneratzen delako.


Martxoaren 17an ospatuko da Aiztondoko Klasikoa

Aurtengoan lasterketa streaming bitartez zuzenean ikusteko aukera egongo da Adunatik, pantaila erraldoi baten bitartez.

Villabonako Malkar plaza paretik abiatuko da XVI. Aiztondoko Klasikoa, 10:00etan. Guztira 175 txirrindularik hartuko du parte; 25 talde eta talde bakoitzetik 7 txirrindularik. Talde bakoitzeko lau kide gutxienez 23 urtez azpikoak izango dira. Joxe Ramon Aiertza Asteasuko Aitzondo Txirrindulari Elkarteko kideak adierazi duenez, "lehenik Ordiziara joango dira txirrindulariak. Itzuleran Alkizara igoko dira, eta ondoren sei herri arteko ibilbidean sei itzuli egingo dituzte". 131,5 kilometro ditu lasterketak. Helmuga Adunan izango da eta lehen sailkatuak 13:30ak inguruan espero dituzte.

Lasterketa zuzenean Adunatik

Berrikuntza gisa, Adunan pantaila handia ipiniko dute lasterketa zuzenean ikusteko, streaming bitartez.

Afizionatu mailan izen handiena duen lasterketa da Aiztondokoa. "Jende asko etortzen da ikustera eta ziurtatuta dago maila horretako txirrindulari onenen parte-hartzea". Maila horretako lasterketak Espainia mailan zortzi bakarrik izaten direla gehitu du Aiertzak.

Aiztondoko Udalen babesa

Aiztondoko Klasikoa bailarako sei Udalek babesten dute, hala nola Amasa-Villabona, Asteasu, Zizurkil, Aduna, Larraul eta Alkizako Udalak.

Amasa-Villabonako alkate den Maite Izagirrek "ohoretzat" du zaletuen babesa duen probari harrera egitea. Bestetik, Patxi Alkortaren oroimenezkoa ere bada Aiztondoko Klasikoa eta hori gogora ekarri nahi izan du alkateak: "Gure herriko kirol dinamizatzailea izan zen, gizarte egoera zein politikoek kirol ekintzei laguntza handiegirik ahalbidetzen ez zuen garaian".

Horrelako ekintzek txirrindularitzarekiko afizioa mantentzea, eta agian, handitzea ere lortzen dutela dio Josu Amilibia Adunako alkateak; gehituz Adunako herriak apustu garbia egiten duela aisialdi, kirol eta ohitura osasungarrien alde, eta baita kulturaren alde ere.


«Uste dugu jendeak jakin behar duela zer gertatu zen, gaiaz hitz egitea mingarri bazaigu ere»

Larri zauritu zuten Victor Fernandez Otxoa, zuen aita eta anaia, 1981eko otsailaren 27an Hernaniko Benta Berri bere tabernan lanean ari zela, bizkarretik tirokatuta. Nola oroitzen duzue egun hura?

JESUS MARI FERNANDEZ OTXOA: Arazo baten aurrean irtenbideak bilatzen saiatzen zara. Gogoan dut lanean nengoela, irratiz jakin nuela. Lehen unean, ‘ez da posible’ pentsatu nuen. Berehala arrebak deitu zidan; ahalik eta azkarren ospitalera joatea erabaki genuen. Oso gaizki zegoela esan ziguten. Hori gogoan dut, iltzatuta dut une hori. Anaia oso gaizki zegoen eta anbulantzian Donostiako ospitaletik Toledoko zentrora. Oso bidaia luzea, txarra, arriskutsua izan zen, azken hatsa zuela iritsi zen.

Momentu gogorrena izan zen iloba [Oskar Fernandez] negar batean ikustea ospitaleko gelatik igogailuan jaisten ari ginela; heldu, eta ‘zer egiten duzu?’ esan nion. Hori izan da niretzat une gogor eta kontrolaezinena. Gero arazoak etorri ziren: ekonomikoak, nora etorri… Berak Lezora etorri nahi zuen familiaren nukleoa bazeukalako; hasieran gurasoen etxera etorri zen hutsa zegoelako, eta ondoren Altamiran egin zituzten babes ofizialeko etxeetan pisu askoz egokiagoa erosi zuten.

OSKAR FERNANDEZ LARUNBE: Inauteri ostirala zen. Gau euritsu eta haizetsua izan zen. Gu taberna gainean bizi ginen, eta zuhaitzen bat erori zen gauean, kolpe lehorra entzun genuen, baita tiroa ere 06:20an, baina beste zuhaitzen bat erori zela pentsatu genuen. Aitak goiz zabaltzen zuen taberna, langileak ogitarteko bila etortzen zirelako. Gero Atotxako merkatura joaten zen fruta bila tabernarako. Bezero bat sartu omen zen, langile bat, ogitartekoak prestatzeko eskatzera eta gero pasako zela bila, eta tarte horretan, bera eskaera apuntatzen ari zen bitartean tiro egin zioten bizkarretik. Zerraldo erori zen, eta ez zen mugitu ere egin, gerora esan zigunez, argi zuelako ez zela bala bakarrarekin joan tirokatu zuena. Etzanda gelditu zen ezer egin gabe, tirokatu zutenek alde egin zuten arte.

Tiroak tetraplegiko utzi zuen, eta hamalau urtera hil zen.

J.M.F: Laugarren orno zerbikalean eman zioten tiroa, horrek ez du atzera bueltarik.

O.F: Abisatu gintuztenean, tabernako lurrean botata zaurituta aurkitu genuen, kontziente zegoen. Amak berehala esan zidan aitak ezingo zuela berriz oinez ibili; ez nuen sinistu nahi eta eskolara joan nintzen… Baina ezin nuen eta osaba baten etxera joan nintzen Donostiara, aita eta ama Toledon izan ziren bitartean.

Amarekin [Margarita Larunbe] oroitzen naiz ikaragarri, nola pasa ote zuen; aitak 44 urte zituen, berak beste hainbeste.

J.M.F: Beti kantari koinata. Anaiak, La Callas deitzen zuen. Naparra zen. Izugarrizko martxa eraman zuen hamalau urte horietan, gero, alargundu eta ezer egin gabe gelditu zen. Aterarazten genuen, Nafarroara eraman.

O.F: Ibiltzea zuen gustuko, eta bat-batean nekea sumatzen hasi zen, neke ikaragarria. Hezurretako mieloma diagnostikatu eta aita hil eta hiru urtera hil zen ama. Pena handiena dut, bilobak ez zituela ezagutu; alaba zaharrena, nire ama hil eta urtebetera jaio zen.

Nola izan ziren atentatua osteko hamalau urte horiek Victor [Fernandez] berarentzat eta familiarentzat?

O.F: Bere izaeragatik, oso ondo eraman zuen; niri gertatu izan balitzait inguru guztia ernegatua nuke.

J.M.F: Familiaren zentroa bihurtu zen Victor, Margarita eta Oskarren etxea, denak joaten ginen. Oso gutxitan egon dira bakarrik. Anaia oso umoretsua zen, baita atentatuaren ostean ere; egun batzuk oso txarrak zituen mina eta ezinegonarekin, baina nahikoa ondo eraman zuen bere izaerarengatik.

O.F: Ezer gutxirekin konformatzen zen aita, pilota partidak ikaragarri gustatzen zitzaizkion, eta aldian behin Anoetara eramaten genuen frontoira. Oso mugatuta zegoen. Burua baino ezin zuen mugitu. Burua oso ondo zeukan, oso ondo.

J.M.F: Gustatuko litzaidake batzuetan anaiak zuen umorea izatea.

Atentatuaren egileak atxilotu eta zigortu zituzten.

J.M.F: Bai, hala da, epaitu zituzten egileak eta zigortu zituzten 231 urtera. Batallon Vasco Españolen izenean egin zuten.

O.F: Ladislao Zabala Solchaga eta Ignacio Iturbide Alkain izan ziren atentatuaren egileak.

J.M.F: Andoaindarra zen Iturbide, familia onekoa, baina ardi beltza. Ez dakit droga munduan sartuta zegoen edo ez, baina mundu horretan sartuta zegoen Jesus Arrondo Cocoliso-rekin harremana zuen. Zornotzan udaltzain izan zen, soldata kobratzen baina sekula lanik egin gabe, eta garai hartan atera zen pistolarekin festetan, ikurrina ateratzen bazen han azaltzen zen katea eta batearekin. Atxilotu zuten alderdi komunistaren Donostiako egoitzari su emateagatik, eta Askatuak saskibaloi taldeko egoitzari su emateagatik ere. Bost hilabete espetxean eman eta kalera atera zen. Tolosako auzitegiak bilatzeko eta atxilotzeko agindua zabaldu zuen, atxilotu baino bi urte aurretik. Jendeak bazekien zertan ari zen, oso oldarkorra zela. Perturren gurasoen etxearen kontrako erasoarekin ere lotu zuten. Bere bidea zuen.

Ladislao Zabala, berriz, betidaniko leinu karlistatik zetorren, zati bat zen nazionalista, eta senatore izan zuen aitaren aldeko osaba bat. Amaren aldetik muturreko frankistak ziren. 1970etik 1980era, Burgos, Carrero Blanco, greba orokor mordoa, salbuespen estatua, Francoren heriotza… Konbultsio handiko garaiak izan ziren eta bateren bati iruditu zitzaion zerbait mugitzen ari zirela eta kontrolpean jarri behar zutela, eta erabiltzen zituzten betiko metodoak: atxiloketak, errepresioa, torturak eta gerra zikina. Azken hori osagai berria. Urte eta erdi batean zazpi hildako; GAL aurreko garaia izan zen. Epaiketara joan ginen, baita Victor ere, nahikoa izorratuta.

Gogorra izan zen egoera, ezta?

O.F: Bai, oso. Beldur gaindiezinagatik hiltzen zutela eta egiten zituztela atentatuak deklaratu zuten epaitzen ari zirenean; ‘gau hartan hiltzera atera ginen, eta inor topatu ez genuenez tabernan sartu eta Victor hiltzera joan ginen’, esan zuten epaitegian.

J.M.F: Beldurra zabaltzeko zein da biderik onena? Patroi zehatz bat ez izatea. Garai hartan, 17 urteko gazte bat hil zuten, eta azkena haren osaba 26 urtekoa; tartean, Victor, Felipe Sagarna… Iturbidek egiten zuen tiro normalean, baina biek ere egin izan zuten atentaturen batean.

231 urteko espetxe zigorra ezarri zieten. Zenbat urte bete zituzten?

J.M.F: Hamar edo 11 urte. Kartzelan sartu eta 30 hilabetera Espainiako Auzitegi Konstituzionalak aske uztea erabaki zuen, eta norbaitek errekurtsoa aurkeztu eta espetxean jarraitu zuten. Hil dira biak. Iturbide 2013an eta Zabala 2015ean.

Igandean omenaldia egingo diote Victorri. Zer suposatzen du familiarentzat?

J.M.F: Niretzat ez da oso erosoa gai hauetaz hitz egitea, baina aldi berean, badakit hitz egin behar dela.

O.F: Nik ez nuen ezertxo ere egiteko gogorik, baina uste dut jendeak jakin behar duela zer gertatu zen mingarri bazaigu ere; nire alabei ere zor diet. Alaba zaharrenak Zeorri! aldizkarian idatziko du artikulu bat aitonaren gainean; gutxi zekien gertatutakoaz. 5


«Txipa aldatua dugu»

Jagoba Arrasateren esanetan, konfiantzaz eta indartsu dago Reala, eta ziur dago gaur Celtari irabaziko diotela

«Dinamika aldatu eta mahai gainean kolpea emateko garaia iritsi zaigu». Jagoba Arrasate Realeko entrenatzaileak atzo esandako hitzak dira. Hitz esanguratsuak. «Azken jardunaldiotan eskas gabiltza, baina hausnarketa gisako bat egin dugu, eta ligako azken sei partidak baldintza onetan jokatzeko prest gaude, Europan sartzea lortzeko». Horretarako, Celtari irabazi behar diote gaur txuri-urdinek Balaidosen. Azken 21 puntuetatik soilik zazpi poltsikoratu dituzte, eta sentsazioak ere ez dira onak izan. «Iragana ahaztua dugu jada. Baita Real Madrilen aurkako 4-0ekoa ere». Orain garrantzitsua aurrera begiratzea dela dio, Vigotik bertatik hasita. «Sinetsita nago ongi jokatu eta Celtari irabaziko diogula».

Arrasateren ustez, normala da Donostian eta inguruan kezka sortu izana, «taldea bere mailatik behera dabilelako aspaldian». Otsailaren 22an Bartzelonari 3-1 irabazi zionetik, itxura kaskarra eman du Realak, eta nekez atera ditu aurrera irabazitako bi partidak ere. Zergatik gertatu zaien beherakada hori? «Ez dakit. Jakina da neke psikologikoak eragina izan dezakeela, baina konfiantza falta dugu batez ere». Hori ikusirik, onena zelaian beste jarrera bat erakustea dela dio bizkaitarrak. «Gosez eta ilusioz jokatuko dugu ligako azken txanpa. Txipa aldatua dugu».

Izan ere, Realak asko du jokoan azken txanpa honetan: Txapeldunen Liga edo Europako Liga. «Laugarren postura heltzea ia ezinezko daukagu». Ordea, ez da gauza bera bosgarren, seigarren edo zazpigarren sailkatzea. Zazpigarren sailkatuz gero, besteak beste, Europako Ligako atarikoa abuztuaren 1ean jokatu beharko lukete txuri-urdinek, eta horrek denboraldi-aurrea oso goiz hasi beharra ekarriko luke. «Noski, hobe da Europarako sailkatzea ez sailkatzea baino. Halere, gure esku dago zein postutan geratzen garen. Ahaleginak eta bi egingo ditugu bosgarren geratzeko». Gaur egun hiru puntura dauka Realak Sevilla, bosgarren sailkatua.

Granero, deialdian

Gaurko partidari begira, aldaketa nagusi bat dauka deialdian Realak: Esteban Granero. Eskuin belauneko lotailu gurutzatua hautsi zuen joan den irailean, eta zazpi hilabete zelaitik kanpo egon ondoren, minutu batzuk jokatzeko aukera izan dezake. Hori bai, partida aulkian hasiko du. Graneroren ekarpena ez du kalterako izango taldeak, azken norgehiagoketan oreka falta izan baitu zelai erdian. «Granerok arnasa eta esperientzia emango dizkigu. Dena den, oraindik erritmoa falta du», eta, Arrasateren esanetan, zail izango du jokatzea.

Hamaikakoari dagokionez, baliteke Zalduak hartzea berriz ere eskuin hegala, eta Jose Angelek ezkerrekoa. Erdian Mikel Gonzalez eta Iñigo Martinez izango dira. Zelai erdian, Markelek jokatuko du, ziurrenik Pardo eta Zurutuza lagun dituela. Aukera hori izango ez duena Xabi Prieto da, min hartuta baitago oraindik. Aurrean, berriz, Griezmann, Vela eta Agirretxek jokatuko dute.

«Hamaikako lehiakorra» zelairatu arren, Arrasatek badaki partida zaila izango dutela, Celta gero eta hobeto jokatzen ari delako. «Talde erasokorra da Celta, ausardia handikoa, eta kontraerasoan min egiten saiatuko gara». Realak badu garaia etxetik at emaitza on bat lortzeko, azkenekoz Malagan irabazi baitzuen, otsail hasieran.


Greba orokorra eta sozialismoa

Euskal gehiengo sindikalak irailaren 26rako deitutako Greba Orokorra pauso garrantzitsua da PPren gobernuaren erasoei aurre egiteko. Raxoiren gobernuaren helburua langile klasearen lan eskubideak eta eskubide sozialak suntsitzea da: murrizketak hezkuntza eta osasun publikoan; murrizketak pentsioetan eta langabezia laguntzetan; langile publikoen paga estra baten ezabatzea eta BEZaren igoera; garraioen, erregaien, argiaren eta abarren garestitzea. Neurri horiek hala ere ez gaituzte krisitik aterako, guztiz kontrakoa gertatuko da.

Mobilizazio eraginkor, bateratu eta masiboa

Azken urteetako esperientziak erakutsi du erasoak geratzeko modu bakarra borroka dela. Horregatik izan behar du irailaren 26ko greba orokorrak erabateko arrakasta, eta hori bermatzeko beharrezkoa da ahal den batasun handiena.

Burgesia langile mugimenduaren aurka elkartuta baldin badago, langileok ere beharrezkoa dugu gure indarrak elkartzea. Hori dela eta, ekintza sindikalaren batasuna funtsezkoa da; langileen zatiketak bankariei eta enpresari handiei bakarrik egiten die mesede. Horregatik uste dugu UGT eta CCOOko zuzendaritzek akats larria egiten dutela Hego Euskal Herriko irailaren 26ko greba orokorra ez babesten eta Estatura ez zabaltzen.

Martxoaren 29ko greba izan behar da jarraitu beharreko bidea. Greba hura arrakastatsua izan zen, azken urteetako handiena. ELA, LAB, CCOO eta UGTk egun berean deitu izana izan zen gakoa. Horregatik, UGT eta CCOOko zuzendaritzek beren posizioa zuzendu eta irailaren 26ko greba orokorra babestu beharko lukete. Modu berean, euskal gehiengo sindikalak ez dio beldurra izan behar ekintza batasunari, horren alde egin behar du borroka, eta ez bultzatu sektarismoa edo langile klasearen zatiketa sor dezakeen inolako jarrerarik. Ekintza batasunak ez du esan nahi indar sindikal batek egokiagoak ikusten dituen bere posizioak defendatzeari utzi behar dionik. Guztiz kontrakoa. Batasuna etsai komunaren aurkako borrokan, eta erabateko askatasuna propagandan, proposamenetan eta alternatibetan.

Eta ekintza sindikalaren batasunaren beharrarekin batera, uste dugu greba orokor honek borroka eta mobilizazio berrien plan bati lotuta joan behar duela, gero eta sektore sozial gehiagorengana heltzeko eta benetako errebolta sozial baten baldintzak sortzeko. Baina plan hau ahal den demokratikoena izateko beharrezkoa da gazteen eta langileen antolakuntza maila handitzea. Sindikatuek jendea greba eta manifestazio handietan parte hartzera deitzearekin batera, funtsezkoa da herrietan eta hirietako auzoetan, fabriketan, enpresetan, ospitaleetan, ikastetxeetan eta abar batzar publikoak bultzatzea gertatzen ari dena eta nola borrokatu eztabaidatzeko. Langabeek, etxe-kaleratzeen arriskuan dauden pertsonek, langile prekarioek eta abar beren adierazpenak egiteko toki bat izango duten langile klasearen batzarrak behar dira, kaleko erantzun bakoitza hobeto antolatzeko, erabakitako mobilizazioak eta ekintzak bultzatzeko prest dauden langile guztiekin Komiteak sortuz.

Programa sozialistari lotuta joan behar du borrokak

Bistakoa da borrokak sistema kapitalistaren gaur egungo kaosari aurre egingo dion alternatiba kontsekuente bati lotuta joan behar duela. Greba orokorrak eta manifestazioak, horiek oso garrantzitsuak izan arren, ez dira nahikoa kapitalismoa amaitzeko. Eta gauza bera esan liteke hauteskundeez ere. Ustezko demokrazia honetan benetan agintzen dutenak bankariak eta enpresari handiak dira. Mobilizazioei elkartuta joango den programa alternatiboa, hau da, programa iraultzailea, sozialista beharrezkoa da gizartea aldatzeko. Zapalkuntza sozialaren eta nazionalaren arduradunak kapitalistak badira, oinarrizkoa da beren bankuak eta enpresa handiak desjabetzea eta horiek langileen eta gizarte honetako zapalduen kontrolpean jartzea, langileok gure esfortzuarekin sortzen dugun aberastasuna parasito gutxi batzuen zerbitzura egon ez dadin, gehiengoaren bizi duinaren zerbitzura baizik.

Datorren urriaren 21eko EAEko hauteskundeak beste aukera bat izango dira murrizketei eta kontrarreformei aurre egiteko, langile klasearen eta behartsuenen onurarako programaren alde borrokatuz. Hauteskundeak irabazi edo ez, gauza bat ziurra da: Euskal Herria Bildu koalizioak, ezker abertzalea delarik bertako zutabe nagusia, emaitza historikoak aterako ditu. Legez kanporatzeen ondoren, ezker abertzaleko ordezkariak eusko legebiltzarrera itzuli ahalko dira, eta hori langileen borrokak bultzatzeko eta programa sozialista defendatzeko palanka zoragarri bihur liteke. Baina gaur egungo gertakizunak erakusten ari diren bezala, ezin da gobernatu aldi berean zapaltzaileen eta zapalduen alde. Euskal burgesiaren eta horien ordezkarien eskutik biztanleriaren gehiengoaren onurarako neurriak har daitezkeela uste duten haiek bere ingurura begiratu besterik ez dute: burgesiak, euskal herritarra, espainiarra, frantziarra, amerikarra edo greziarra izan, bere klaseko interesei soilik begiratzen die, eta are gehiago krisi garai hauetan.


Kardaberaz eta Atzietatik Zinkonearako sarrera itxita egongo da gaur autoentzat

Gaur itxita egongo da Kardaberaz eta Atzietatik Zinkoneara dijoan bidea, goizeko 11:00etatik 13:00etara, konponketak direla eta. Kardaberaz kalean sartu behar duten ibilgailuek Atzieta kalean barrena egin beharko dute, eta Plazatik Lizeaga kalera atera. Oinezkoek libre izango dute bidea.


Olazarreko bigarren jardunaldia, gaur

Lau t\'erdi barruko hiru partidu izango dira gaur gauean. Bigarren jardunaldia jokatuko da gaur, Olazar txapelketan. Gaueko 21:30ean hasita, kaiola barruan ariko dira pilotan sei pilotari gazte, nor baino nor. Hona hemen karteldegia: 1. partidua: Dorronsoro (Gipuzkoa) - Otamendi (Gipuzkoa) 2. partidua: Arrieta (Markina) - Elezkano II (Zaratamo) 3. partidua: Ansotegi (Aulestia) - Jauregi (Gipuzkoa)


Epaileak aske utzi ditu biktimak talde bortxaketaz akusatuta identifikatu dituen hirurak

Akusatuetako biri atzo egin zieten lehenengo ezagutze saioa; biktimak ez zituen identifikatu. Gaur izan da beste hiru akusatuen ezagutze saioa, eta biktimak identifikatu egin ditu. Denera, sei gizon atxilotu zituzten, eta haietako bi daude preso.

Ertzaintzak sei gizon atxilotu zituen talde bortxaketa bat egiteagatik abuztuaren 1ean, Bilboko Etxebarria parkean. Atzo eta gaur ezagutze saioak egin dizkiete akusatuetako bosti, fiskaltzak eskatuta, Bilboko laugarren instrukzio epaitegian. Akusatuetako biri atzo egin zieten lehenengo saioa; biktimak ez zituen identifikatu. Haietako bat espetxean dago, eta hala edukitzea erabaki du epaileak; izan ere, erasotzaile baten zauriak deskribatu zituen biktimak salaketa jartzean, eta deskribapen hori bat zetorren akusatuak zituen zauriekin.

Gaur egin dituzte probak akusatutako beste hirurekin, eta haiek identifikatu egin ditu biktimak. Hori ikusita, biktimaren abokatuek eta fiskalak akusatuak espetxeratzeko eskatu dute. Epaileak, baina, aske utzi ditu hiru akusatuak. Horietako bi utzi ditu aske lehenengo, antza, talde bortxaketa izan zenean beste toki batean zeudeneko irudiak baitituzte. Hirugarrena, ordea, epailearen erabakiaren zain gelditu da. Azkenean, hirurak utzi ditu aske epaileak, oraingoz. Iturri judizialen arabera, hirugarren akusatua aske uztearen arrazoia biktimak atzo figurante bat talde bortxaketaren egileetako bat bezala identifikatu izana izango litzateke.

Taldeko bortxaketaren ondoren, sei gizon atxilotu zituen Ertzaintzak; bi preso daude orain, eta beste laurak baldintzapean libre utzi zituen epaileak. Haietako bostekin egin dituzte ezagutze saioak atzo eta gaur —seigarrenaren deskribapen zehatza egin zuen biktimak, eta horregatik sartu zuten espetxean—.


Olatz, Arnopean galdutako baserri auzoa

Mutriku herrian zehar ibilbide turistikoa egitea pentsatu nuen hasieran. Baina berehala gogoratu nintzen aitak Saturrarango hondartzara eramaten gintueneko sasoiaz. Ezaguna nuen inguru hori. Gure hondartza baitzen Saturraran. Sasoi hartan zutik zeuden garai batean abadegai gazteak hartzen zituen seminarioaren hormak. Aparkaleku itzela zegoen inguruan, atondu gabekoa orduan. Han ibiltzen zen txapel urdin masail gorri bat autoak bideratzen; anaiak eta biok "Migelin" deitzen genion Potatoren abesti ezaguna gogoratuz.

Hondartzara bidea hartu aurretik Mutrikutik pasatu behar izaten genuen eta herriaren irteeran, Ondarroara norabidean (N 634 errepidea), Olatz dioen bide-seinalea dagoela gogoratu nuen, herri gunetik kilometro erdira edo. Beraz, hasierako plana aldatu eta Olatz zer zen ezagutzea pentsatu nuen. Lagunekin adostu eta Olatz dioen bide seinalea topatu dugu, bidean ezkerrera. 4 kilometro daudela dio bide seinaleak eta Olatzen amaitzen dela GI 3562 eskualde bidea.

Arno mendigunepean

Olatzera iritsi ondoren, ermita ondoko aparkalekuan laga dugu autoa eta elizaren kontra dauden mapei begiratua eman diegu. Arno mendiaren azpian dago Olatz arana. Kareharrizko 623 metroko mendia da Arno eta Olatzen hego-ekialdian dago; Iparraldera San Blas mendia dago (222 metro).

Olatzeko ibilbidea azaltzen du batek, argazki eta guzti eta bigarrena, Olatzeko baserrien mapa da. Handik bertatik Done Jakue bidea pasatzen da eta gure parean Ourensetik bizikletan etorritako erromesa ari da Interneten aurkitutako informazioari begira, bidea jarraitzeko asmoz. Bizikletan etxera buelta egin behar du.

Guk, aldiz, bere bidea jarraitu beharrean, atzeko bidea hartu dugu. Hori baino lehen Zelaieta jatetxeko neska gazteari galdetu diogu: "Ordubeteko buelta oso polita da eta oso erraza" esan digu berak. PR-GI 47 bidea da eta ibilbidearen hasiera elizaren aurrealdetik pasatzen den bidea barik, atzerago dagoen bidea da: beste etxe aurre batetik pasatzen da eta han daude gainera marka hori-zuriak. Itsasorantz jotzen du bideak, baina itsasoa ikusi aurretik beste hainbat leku eta txoko ederretatik pasaraziko gaitu bidexkak.

Olatz inguru karstikoa da eta badauka Kortezubiko Oma auzoarekin antzekotasunik. Zelai berdeak haitz zuriak barreiatu izan balituzte legez ikusten dira eta bidean labe karegileak eta haitzuloak daude eta Ziñoa baserria.

Ordubeteko buelta

Bide erraza da Olatz auzoan zehar egin daitekeena. Markaturik dago bide osoa eta ez dago galtzerik. Ibilbide zirkularra da, beraz, hasi eta amaitu leku berean egingo dugu. Lehenengo zatiko mendi bideak porlanezko pista batera eramango gaitu berehala, itsaso usainera. Ziñoa baserri aurretik igaro ostean, bide zati maldatsua egingo dugu dagoeneko geldirik dagoen harrobira arte. Ez da batere luzea zatia, baina malda dezente dagoenez, ibilbidearen zatirik gogorrena dela esatea komeni da.

Hala ere, azkeneko metroak, harrobira garamatzatenak, aldapa behera dira, beraz, arnasa hartzeko berriz ere eta, guk egin dugun moduan, ur tragoxka bat hartzeko unea da.

Harrobiaren ezkerrera geratzen den bidea hartuko dugu aurrera jarraitzeko. Handik, aurrera, hainbeste baso bide ikusiko ditugu, baina guztiak daude gurutze zuri-horiarekin markaturik, beraz, erraza izango zaizue hurrengo gunera iristea: San Blas baserria. Dagoeneko ez da ermita, baina izan omen zen sasoi baten. 1759ko baserria ei da eta leku zoragarrian dago. Mutrikuko portua eta Kantauri itsasoa aurrez aurre dituen begiratokia dauka baserriaren aurrealdeak. Txakurra ere oso sinpatikoa dela esan beharko dugu: jauzika eta zaunka batean agurtu gaitu eta.

San Blas baserrira bidean, harrobitik igaro eta berehala, Olatz auzoan hainbeste erabili diren karobietako bat ikusteko aukera izango dugu. Karea ongarri, paretak zuritzeko, eraikuntzan, janariak galdu gabe gordetzeko eta beste hainbat gauzatarako erabiltzen zen eta Olatz aranean 4 bat karobi ei daude. Gure ibilbidean bi baino ez ditugu ikusi. Bata Ziñoa baserri ostetik igotzen den bidean eta bestea harrobia zeharkatu eta berehala. Panel informatiboak azaltzen duenez, arkuduna edo tradizionala da ikusi dugun lehenengoa eta frantsesa deitzen zena bigarrena.

Errepidera buelta

San Blas baserritik aurrerako bidean aurrera eginda Mutriku herritik Olatzera garamatzan errepidera aterako gara.

Berriz ere gora egin beharko dugu pare bat kilometrotan Olatz auzora iritsi arte. Itsasoa atzean lagata gorantz egingo dugu. Pare bat baserri ondotik pasatuko gara eta eskola etxetik ere igaro beharko dugu.

Kilometro baten faltan bidegurutzea ikusiko dugu. Bi bideek daramate Olatzeko San Isidro ermitara: ezkerrekoak errepidez egiten du bidea. Guk, ordea, eskumako bidea hartu dugu. Berriz ere aranera itzulera egiteko bidea da; baserri eta arte arbola artetik doa bidea, beti ere, asfaltoa baino erosoago. Baserri biren aurrealdetik igarota San Isidrora iritsi eta han gaudela aprobetxatuta, eta aurretik ibilbidea oso polita zela esan zigun tabernaria agurtzeko asmoz, Zelaieta jatetxera sartu gara. Salda eta txorizoa hartu ditugu. Biak ere eder askoak.

Hauxe beraz, arrantzale herriko baserri auzoan zehar egindako ibilbidetxoa. Aukeran, Mutrikura jaitsi eta bazkari pasada egitea ere polita litzateke herriko etxe dotoreak ezagutu eta portu txiki, baina ikusgarria gertutik ezagutzeko.


Mank-eko Futbol 8 Topaketetan izena ematea zabalik

Taldeek urriaren 6ra arte eman dezakete izena

Urtero bezala, Sakanako Mankomunitateko Kirol Zerbitzuak Futbol 8 eta Areto Futbol 8 Topaketak antolatuko ditu, bi mailatan: kimuen mailan (2007an eta 2006an jaiotako neska-mutilak) eta benjaminen mailan (2009an eta 2007an jaiotakoak). Dagoeneko zabalik dago aipatu topaketetan apuntatzeko epea, urriaren 6ra arte, Mank-en (948 464 866, kirolak@sakana-mank.eus).


Euskal lurraldetasuna eta Nafarroako aldaketa politikoa

Nafarroan aldaketa politikoaren premia sakonki sentitzen den gauza da. Hainbat eta hainbat ordezkari politikok ia egunero jakitera ematen dutena kontuan hartzea nahikoa da errealitate horretaz jabetzeko. Herritarrek kalean egunero azaltzen dute aldaketaren kezka, batzuetan itxaropenaz, besteetan etsipenaz.

Nafarroako indar politiko abertzaleak eta ezkertiarrak izan gara, salbuespenik gabe, aldaketaren alde gehienik azaldu garenak. Aldaketa politiko hori bilakatu da oposizioko indar politiko guztion helburua eta xedea.

2007an izan zen Nafarroako aldaketa politikorako egiazko azken aukera. Nafarroa Bai (NaBai) bigarren indarra gertatu zen urte hartako hauteskunde foraletan. Lehen aldia zen indar politiko abertzale batek maila hori lortzen zuela Nafarroan eta ahalegin guztiak egin genituen, PSNri presidente kargua bermatzea eta guzti. Bazirudien posibilitateak zeudela. Areago oraindik, 2007ko martxoan bertan, beraz hauteskundeak baino bi hilabete lehenago zehazki, estatu guztiko eskuinak manifestaldi bortitza egin zuen Espainiako presidente zen Zapateroren aurka.

Gobernuarekin negoziatu genuen eta oinarrizko adostasunak hitzartua ziruditenean, PSOEk atzera egin zuen. Zergatik? Nafarroa estatu gakoa delako; estatu arazo, alegia.

Iazko martxoan berdin gertatu zen. Alderdi sozialista behin eta berriro Yolanda Barcinaren dimisioa eskatzen ari zenean, EH Bildu-Nafarroak zentsura mozioa aurkeztu zuen eta alderdi sozialistak ez zuen babestu.

Baina, aipatutako guztiaren azpitik eta gainetik, jarrera zehatz bat nagusitu da Nafarroako politikan eta gizartean, hauxe: aldaketa deitutakoa behar dela lehenik. Zorionez aldaketa hauxe da euskal lurraldetasunerako bide ibilgarri bakarra.

EAEren eta Nafarroaren arteko banaketa ez zuen Konstituzioak edo autonomiak eragin, mendeak eta mendeak lehenago eman zen, nahiz eta 1976-77an beste jokabide batzuk landu zitezkeen.

Gaur egun bi estatutuak, bai Gernikako Estatutua nola Nafarroako Foru Hobekuntza zaharkituta daude. Bi estatutu hauek eguneratzeak, onargarria izatekotan, nahitaezko baldintza bat bete behar du: erabaki eskubidea jasorik edukitzea, hain zuzen ere.

Beraz, Nafarroako aldaketa politikoaren aldarria hain orokorki onartzeak norabide egokian kokatzen du euskal lurraldetasunaren erronka politikoa. Bide politikoetatik irabaziko da lurraldetasuna eta horren lehen urratsa Nafarroako aldaketa politikoa da.


Mitt Romney: hautagai perfektua

Enpresaburu moderatua eta antolatzaile bikaina, krisi ekonomikoaren eta langabeziaren ziztadei aurre egiteko hautagai errepublikanorik egokiena da adituen ustez.

Mitt Romney (Detroit, 1947) ezohiko hautagai errepublikanoa da: mormoia, moderatua, AEBetako estatu aurrerakoienetako (Massachusetts) gobernatzaile ohia eta Barack Obamak bultzatu zuen antzeko osasun erreforma baten aita.

Hollywoodeko aktore baten distira du Ameriketako Estatu Batuetako presidentetzarako Alderdi Errepublikanoaren hautagaiak eta, akaso, horregatik, bere diskurtsoaren kontraesanak -abortuaren legea erreformatzearen alde eta zelula-amekin ikerketa gehiago egitearen alde azaldu da- alboratu eta, hautagai perfektutzat hartu dute askok.

Gobernatzaile ohi eta enpresaburu izan eta, haren ingurukoek, gainera, pertsona lasaia eta antolatzaile ona dela esaten dute. Salt Lake Cityko Olinpiar Jokoak antolatu zituen 2002an, eta nazioartean ospea handia eskuratu zuen egindako lanaren ondorioz.

Ronald Reaganen ideologia kontserbadorearen babesle, ekonomia suspertzeko gakoa Gobernuaren esku hartzea murriztea dela sinetsita dago. Pertsona serioa, zuzena eta atsegina izanda, hautagairik egokiena dela uste dute haren aldekoek.

"Amaren eta aitaren ondoan hazteak eragin handia du haurren heziketan", esan du inoiz Romneyk, familia tradizionalaren defentsa eginda.

Bere izaeraren neurriko kanpaina egin du Romneyk: egokia, zuzena eta gorabeherarik eta hanka sartzerik gabekoa.

Langabezia jaisteko agindua

Krisia bere alde jarri du Romneyk; hain justu, enpresa munduan jasotako eskarmentuaz baliatu nahi du, AEBetako langabezia-tasari aurre egiteko. Obamaren neurriak eraginkorrak ez direla eta bere agintaldian langabezia %8,1etik %6ra jaisteko konpromisoa hartu du, irmo.

Etxe Zuriari begira badago ere, badaki hango eskailerak igotzeko beharrezkoa izango duela hispanoamerikarren babesa (botoen %40 behar ditu). Babes hori, baina, ez du erraz eskuratuko, paperik gabekoen aurkako jarreragatik eta, Alderdi Errepublikanoa etorkinen aurkako alderdia dela sentitzen dutelako herritarrek.

BIOGRAFIA

Mitt Romney 1947ko martxoaren 12an jaio zen, mormoi familia batean. Aita, George Romney, American Motorseko presidentea zen. Politikan sartu-irtena egin zuten Romneyren gurasoek: aita, Michigango gobernatzaile izan zen, ama, ostera, Senaturako hautagai.

Stanfordeko Unibertsitatean egin zituen ikasketak eta 30 hilabetez misiolari aritu zen Frantzian. Zuzenbide ikasi zuen Harvardeko Unibertsitatean eta cum laude graduatu zen. Enpresen Administrazioa ikasi zuen ondoren Harvard Business Shoolen.

Ann Daviesekin ezkonduta, bost seme dituzte; Tagg, Matt, Josh, Ben eta Craig.


Lekeitio eta Markina-Xemeingo Udalek Padel Txapelketa antolatu dute

Aurten lehenengo aldiz, Lekeitioko Udalak eta Markina-Xemeingo Udalak elkarlanean Padel Txapelketa antolatu dute. Partidak uztailaren 10etik 21era jokatuko dira Lekeitioko Trinketean eta Markina-Xemeingo Atxondo Kiroldegian. Finala, berriz, uztailaren 22an edo 23an izango da.

Izena emateko epea gaur [ekainak 19] zabaldu dute, eta ekainaren 29an izango da azken eguna. Lekeitioko Santi Brouard kiroldegiko harreran edo Markina-Xemeingo Atxondo kiroldegian eman daiteke izena.

Bikoteko 20 euro ordaindu beharko dira, eta kamisetak egongo dira partehartzaile guztientzat.


«Eskolako praktiketan oso gustura sentitu naiz»

Basoa eta natura ingurunearen kudeaketa Goi Mailako zikloa ikasi du Txomin Bordagarik, Fraisoro eskolan. Dual prestakuntza Baso Elkartean egiten ari da.

Zergatik aukeratu zenuen Lanbide Heziketa ikastea?

Nik ikasi nahi nuena Lanbide Heziketak eskaintzen zidalako eta gainera lan munduan sartzeko aukera asko ere ematen dituelako.

Zer moduz moldatu zara DUAL prestakuntzan?

Oso gustora nabil DUALarekin.

Zaila egiten zaizu?

Hasieran erritmoa hartzen kostatzen da baina laguntza izan dut eta horrela errazagoa izan da.

Zer ikasi duzu enpresan?

Enpresan lana ongi egiten ikasi dut eta Fraisoro Eskolan ikasitako gauza asko gehiago sakondu ditugu.

Zer moduz praktikak?

Eskolako praktiketan oso gustura sentitu naiz eta gero DUALa lana egiteko ere oso baliagarria da.

Asko ikasten ari zara?

Bai, asko. Teorian gauza asko ikasten dira baina gero praktikan, lanean benetan barneratzen dira.

Nolakoa izan da hasiera, laguntzarik izan duzu?

Nire hasiera DUALean egokia izan da eta laguntza handia jaso dut bai enpresako langileengandik eta baita Fraisoroko irakasleengandik ere.

Zer moduz moldatu zara zure lehen lantokian?

Oso gustura.

Ikasitakoak balio izan dizu; zer ikasi duzu?

Asko balio izan dit ikasitakoak eta horretaz gain bai tasazio, inausketa eta terrenoen neurketak askoz hobeto ikasi eta barneratu ditut enpresa lanean hasiz geroz.

Zer iritzi duzu Lanbide Heziketari buruz?

Lan munduan sartzeko oso baliagarria dela iruditzen zait eta baita egokia dela ikasten dena ere.

Gustora zaude egindako aukerarekin eta lortu duzunarekin?

Bai oso gustura geratu naiz.


Laborategian emakumeak egotea kritikatu zuen Nobelak dimisioa eman du

Tim Hunt kimikariaren ustez, laborategian lankide emakumezkoak izateak hiru arazo ekartzen ditu: 'maitemindu egiten zara, zutaz maitemintzen dira eta euren lana kritikatuz gero, negar egiten dute'.

Tim Hunt zientzialari eta Medikuntza Nobel saridunak Londreseko College Unibertsitatean dimisioa aurkeztu du, duela egun batzuk emakumeen inguruan esandakoengatik. Laborategietan lankide emakumezkoak izateak arazoak sortzen zizkiola esan zuen.

Gaur, Hego Korean eman duen hitzaldian, bere hitzengatik damua agertu du, baina hainbat adierazpen berretsi ditu. Biokimikariak esan zuenez, laborategietan lankide emakumezkoak izateak hiru arazo sorrarazten ditu: "hasteko, emakume horretaz maitemintzen zara, ondoren zutaz maitemintzen dira, eta euren lana kritikatzen baduzu, negarrez hasten dira", esan zuen Huntek.

Hunten iritzian, bere adierazpenak "oso inozoak" izan ziren eta hitzaldiari "ukitu ironikoa" emateko erabili zituen, baina audientziak "oso zorrotz interpretatu ditu".

Esandako hitzetako batzuk, dena dela, egia direla nabarmendu du, gaurko agerraldian ere. "Lankideez maitemindu izan naiz eta nitaz ere maitemindu izan dira, eta horrek ikerketa-lana oztopatzen du, ezinezkoa delako laborategiak eskatzen duen mailan egotea", zehaztu du.

"Amodio kontuek bizitza konplikatzen dutela uste dut. Inor mindu baldin badut, barkamena eskatzen diot. Zintzoa izan nahi nuen, ez besterik", esan du.


Mosaikorako tiketak salgai

Azaroaren 8an mosaiko erraldoi bat egin nahi du Gure Esku Dago ekimenak Zurriola hondartzan, eta bertan parte hartzeko, tiketa erosi behar da, giza katean bezala. Tiket hauek, Ikatza, Pastoriza, Zipotza eta Ekaitz tabernetan daude salgai, 5 euroren truke. Horrez gain, bihar eta datorren igandean, Joseba Barandiaran plazan jarriko dute postua, 12:00etatik 14:00etara. Tiketa gorde egin behar da eta egunean bertan, Kursaalean egongo den postuan eman. 11:00etan izango da mosaikoa.


Ostadarreko Kadeteek Euskal Ligako lehen partida dute bihar

Ostadar SKT taldearen Kadeteen ohorezko taldeak bihar eguerdian Michelingo futbol zelaian Euskal Ligako lehenengo partida jokatuko du taldeak Cultural Deportiva Durango taldearen aurka.

Ostadarreko kadeteek aurreko denboraldian lortu zuten Euskal Ligarako igoera.Javi Olaizola eta Jose Loiarte “Gorri”-k zuzentzen duten taldea Euskal Ligara igo zen aurreko denboraldian bere mailako lehengo sailkapena lortu ostean.

Aurten lan gogorra izango du. Euskadiko hamabost talderen aurka lehiatu beharko da maila mantentzeko horien artean, Athletic Club, Alaves, Real Sociedad edo Eibar.

Sarrera doan

Ostadarrek aipatu digunez, nahiz eta maila honetako beste zelaietan sarrera ordaintzen den, Kirol guneko sarrera doakoa izango da..

Hala ere, azpimarratu dutenez, elkarteari lagundu nahi dionak, partida hasi aurretik, errifak erosteko aukera izango du.


30 mendizale, Aldabako IV. Mendi Ibilaldian

Laugarren urtez jarraian Aldabako mendi ibilaldia egin berri dute. Ibilbideari 08:00etan eman zioten hasiera Ikaztegietatik 30 lagunek. Ondoren, Baliarrain eta Gaintza atzean utzi eta Larraitzen egin zuten hamaiketakoa.

Amaierako bidea, Orendaindik Ikaztegietara egin zuten. Eguna, herriko elkartean ospatu zen bazkariarekin amaitu zuten.


Josema Azpeitiaren liburuak Cookbook Award saria jaso du

Josema Azpeitia eta Ritxar Tolosa legazpiarren La senda del pintxo liburuak 2014ko Espainiako sukaldaritza liburu onenari saria jaso du, Cookbook Awards sariketan. Sari horiek gastronomia liburuen Oscarrak dira.La senda del pintxo munduko liburu onenari saria lortzeko lehiatuko da, honenbestez. Munduko liburu onenari saria ekainaren 9an emango dute Txinako Yantai hirian. Legazpiarren liburuak Donostiako 100 tabernetako pintxo onenen berri ematen du. 2011n argitaratu zuten eta 2014an eguneratu egin dute. 2013an ingelesezko bertsioa argitaratu zuten eta aurten frantsesezkoa argitaratuko dute.Saritutako liburua Donostiako taberna askotan eta elkar.com-en eskura daiteke. Testuak Azpeitiarenak dira eta argazkiak eta diseinua Tolosarenak.Azpeitiak kazetaritza lan onenari Euskadi gastronomia saria irabazi zuen 2013an. Iaz Baccus saria eman zioten, ardoaren mundua ezagutzera emateagatik. Egun, Euskal Gastronomiaren Teoria ikasgaia ematen du Basque Culinary Centerren.


Emakume idazleen mundua islatzeko topaketan parte hartuko du Irunek

Etxenike eta Sierra aurkezpenean

Emakume Idazleen Mundu Bat izenpeko topaketa egiten ari dira egunotan Bilbon, Donostian, Baionan, eta baita Irunen ere. Luisa Etxenike idazle irundarrak koordinatzen ditu hitzorduak eta Belen Sierra Kultur zinegotziarekin batera eman du iniziatibaren berri gaur goizean liburutegian egindako agerraldian.

Bigarrenez parte hartuko du Irunek gisa honetako iniziatiban eta aurtengoan, Mercedes Abad idazle kataluniarrarekin solasaldia eta eztabaida antolatu dute horretarako. Hala, biharko finkatu dute hitzordua 19:30ean Ikust Alaia liburutegian. Mertxe Trantxe historialari irundarrak moderatzailearen papera beteko du.

Mercedes Abad Bartzelonan jaio zen 1961. urtean. Informazio zientzietan lizentziatua, hainbat kazetetan kolaboratzen du. Kontaketak, eleberriak, eta antzezlanetarako eta irratirako gidoiak ere idatzi ditu Abadek.


Alavesek ezin izan dio aurre egin Gironari eta merezita galdu du (1-0)

Gasteizko taldea kamuts aritu da zelai erditik aurrera eta ez du ondo hasi Bigarren Mailako bidea

Alavesek ez du ondo hasi Bigarren Mailako bidea. 1-0 galdu zuen atzo gauean Gironaren aurka, denboraldiko lehen partidan. Gasteizko taldeak ez zuen gaizki jokatu, baina gertutik nabaritu zuen 2. Maila eta 2. B Mailaren artean dagoen alde teknikoa. Girona gehiago izan zen erasoan, bigarren zatian bereziki, eta merezita lortu zituen hiru puntuak.

Alavesek badu tokia Bigarren Mailan, baina atzo ligako zelai zailenetako batean jokatu zuen. Gironak iragan sasoian Lehen Mailara igotzeko kanporaketak jokatu zituen, hein handi batean Montilivin emandako mailarengatik. Gasteizko taldeak, dena den, ondo ekin zion partidari, atzean sendo. Gironari utzi zion baloia, gola sartzeko itxaropena kontraeraso eta joko zuzenean jarrita. Etxekoek areaz kanpotik izan zituzten aukerak. Alavesen aldetik, Ion Velez izan zen onena.

Husnakoa emaitza ona zen atsedenaldian. Bigarren zatian, baina, Gironak gora egin zuen. Kalitatedun jokalariak ditu eta bizi mugitu zuen baloia. Arriskua sortu zuen, eta Felipek ondo baliatu zuen area ertzean jasotako pasea gola sartzeko (53. min). Aterako bidean baloiak Pepe Morarengan jo zuen eta Goitia nahastu zuen. Azken ordu erdian Alavesek izan zuen baloia, baina ez zuen jokaldi landurik egin. Erdiraketa luzeek ez zuten etxekoen atezaina urduritu. Gironaren aldetik David Timor nabarmendu zen, Osasunak utzitako jokalaria.


Ezbeharrean hildako 154 lagunetatik 86ren gorpuak identifikatu dituzte

Hilotzak identifikatzeko tenorean "uste baino zailtasun handiagoak" izaten ari dira, Espainiako Barne Ministerioaren hitzetan.

Joan den astean Madrilgo Barajas aireportuan izandako hegazkin istripuan hildako 154 lagunetatik 86ren gorpuak identifikatu ahal izan dituztela jakinarazi du Espainiako Gobernuak. Bestalde, ezbeharrean zauritutako bi lagun oso larri daude, eta beste bat koma atzeraezinean sartu da.

Barne ministro Alfredo Perez Rubalcabak adierazi duenez, gorpuak identifikatzeko lanetan "uste baino zailtasun handiagoak" izaten ari dira. Halere, "ahalbait bizkorren" horiek identifikatzen saiatuko direla agindu du.

Hainbat kasutan, identifikazio lanak denbora luzez atzera daitezke, esaterako, atzerritarren kasuan edota adoptatutako haur baten kasuan. Gainera, gorpuen artean hainbat seniderenak egoteak zaildu egiten du DNA bidezko identifikatze prozesua.

Ezbeharrean hildako Jorge Sangrador Martinez bilbotarraren aldeko hileta elizkizunak aurki egingo dituzte, Bilbon. Hildako beste bi euskal herritarrenak -bi nafar- datozen egunotan egingo dituzte.

Istripuaren zergatiak ikertzen jarraitzen dute, bitartean, eta AENAko kamerek grabatutako irudien arabera, ohi eta komeni dena baino beranduago ekin zion MD82 hegazkinak aireratzeko maniobrari. Dena dela, oraindik hipotesiekin bueltaka dabiltza ikertzaileak.


Urrea

Urteak dira. Ez nuke jakingo hamar ala hogei zehazten. Baina gogoan dut. Atletismo txapelketa bat jokatzekoa zen, eta Espainian gehien saltzen zen egunkariak atarikoa berotu zuen. Halako probatan hiru dominadunak izan omen zitezkeen espainiarrak parte hartzaileen marken arabera. Ez zen halakorik gertatu gero. Helmugan, lehena marokoar bat izan zen, eta bigarren eta hirugarren lekuak bi espainiarrek lortu zituzten. Minaren minez, arinkeria hutsez edo sakonagoko gaitzen batek jota, lehen orrian eta letra larriz eman zuten berria: Moro, plata y bronce. Ulertzekoa denez, biharamunean barkamena eskatu behar izan zuten.

Ez dago hain urrutira joan beharrik. Inguruan lapurretaren bat, txikizioren bat edo erasoren bat gertatzen denean, behin baino gehiagotan heltzen zaigu belarrietara marokoarrak, portugaldarrak, ijitoak... direla susmagarri nagusi. Delitua frogatua denean ere, hedabide askok gaizkilearen jatorria aipatzen du premia handirik gabe.

Aste honetan Mutrikun ito diren bi pertsonei laguntzera norbaitek salto egin zuela jakin genuen. Lagundu nahian ari zen beste batek Euskadi Irratiari hala kontatu izan ez balio, ez genukeen jakingo bizia arriskuan jarri zuen pertsona ausarta marokoarra zenik.


Gipuzkoarrek autobideetan hilero 25 euro baino gehiago ordain ez dezaten proposamena egingo du Aldundiak

"Gaur egun jasaten ari garen krisi ekonomiko larria kontuan hartuta, ez da zilegi herritar batzuek bidesarietan dirutza uztea. Urte luze hauetako egoera odoluste ekonomiko ikaragarria izan da hainbat familiarentzat eta hori gainditu egin behar da. Horregatik, Aldundiak AP-8 eta AP-1 autobideen inguruko Foru Arau proiektu bat eramango du Batzar Nagusietara. Gehienezko gastu muga ezartzea egongo da horren oinarrian, autobideen gatibu diren gipuzkoarrek dirutza utzi ez dezaten autobideetan, eta gipuzkoarren arteko orekaren bidean urrats bat emateko", adierazi dute Aldunditik.

EAJ: "Bilduk ez du ausardiarik herritarrei esateko bidesarietan nahiz zerga berezi batean oinarritutako sistema ezarri nahi duela"

PSE-EE: "Aldundiaren proposamenarekin, gipuzkoarrek berdin-berdin jarraituko dute ordaintzen"

Gipuzkoako Foru Aldundiko Mugikortasuneko eta Bide Azpiegituretako Departamentuak iritsi bezain laster planteatu zuen errepideen finantziazioaren gaia mahai gainean jarri behar zela eta horri buruzko eztabaida politikoa egin behar zela, hori egiteko bi arrazoi nagusi zeudela argudiatuta:

Gaur egun errepideen finantziazio sistema "erabat bidegabea" dela, gipuzkoar guztiek aurrekontu bidez errepideak ordaintzeaz gain, gipuzkoar batzuek "izugarrizko dirutza" utzi behar izaten dutelako AP-8 eta AP-1 autobideetan; kasu gehienetan, gainera, lanera iristeko.

Aldundian bertan baita Bidegi erakunde publikoan ere "arazoak" zeudelako "beharrezko mantentze-lanak egiteko, errepideak berritzeko, zorrari aurre egiteko eta abarrerako…"

Horregatik, Batzar Nagusietan ponentzia eratu zen, "alderdi guztien artean mugikortasunari eta errepideen finantziazioari buruzko irizpideez eztabaidatzeko eta adostasuna lortzeko". Baina "hilabetetako lanaren ondoren, irizpide politikoak zehazteko ordua iritsi denean, EAJk eta PSE-EEk ponentzia saboteatzea erabaki dute", Aldundiko ordezkarien esanetan: "Horretarako hainbat saio egin dituzte, azkena atzo arratsaldean bertan. Ponentzia bertan behera uzteko saioa egin zuten, baina berriro ere ez zuten lortu eta agerian geratu zen haien joko zikina. Ponentzia berriro elkartuko da irailean, baina EAJren eta PSE-EEren aldetik eztabaidatzeko inolako asmorik ikusten ez dugunez, Aldundiak bere bidean jarraituko du, eta proposamenak egiten segituko du, ezeren zain egon gabe".

Gehienezko gastu muga ezartzeko proposamena

"Arlo horretan aurrera egin eta Aldundiaren proposamen politiko eta tekniko osoaren eztabaidari ateak ireki bitartean", proposamen zehatz egin du Mugikortasuneko eta Bide Azpiegituretako Departamenduak: "Gipuzkoako Foru Aldundiaren ustez, errepideen finantziazioaren arloan gipuzkoarren arteko desoreka eta batzuek jasaten duten bidegabekeria leuntzea lehentasunezkoa da. Izan ere, gaur egun jasaten ari garen krisi ekonomiko larria kontuan hartuta, ez da zilegi herritar batzuek bidesarietan dirutza uztea. Urte luze hauetako egoera odoluste ekonomiko ikaragarri izan da hainbat familiarentzat eta hori gainditu egin behar da. Horregatik, zer gertatu zain egon gabe, Aldundiak AP-8 eta AP-1 autobideen inguruko Foru Arau proiektu bat eramango du Batzar Nagusietara".

Gehienezko gastu muga ezartzea izango da Foru Arau proiektuaren oinarria: "Gipuzkoar bakar batek ere ez ordaintzea 25 euro baino gehiago hilean herrialdeko autobideetan. Alegia, gehienezko gastu muga ezarriko dugu. Honekin lortuko dugu ordainpeko errepideen gatibu diren gipuzkoarrek ez uztea dirutza autobidetan, eta gipuzkoarren arteko orekaren bidean urrats bat egitea".

Aldundiak zehaztu du baita ere, deskontu eta muga horiek izateko ezinbestekoa izango dela deskontudun Via-T gailua izatea eta dei egin diete herritarrei gailua eskuratu dezaten.

"Eragina herritarrengan eta Bidegirengan"

"Erabaki honek eragin nabarmena izango du egunero AP-8a eta AP-1a erabiltzea beste aukerarik ez duten Gipuzkoako herritarrengan, autobideetan dirutzak uztearekin bukatuko du", gehitu dute. Emandako datuen arabera, "gaur egungo egoeran, neurriak Gipuzkoako 15.000 familiengan izango du eragina, eta hainbat kasutan 700 euro baino gehiagoko aurrezkia suposatuko du proposamen berriak".

Herritarrengan ez ezik Bidegirengan "izango duen" ondorio ekonomikoen berri ere eman du Aldundiak: "Gutxi gorabehera 1,2 milioi euro gutxiago jasotzea ekarriko dio Bidegiri. Hala ere, gure ustez, derrigor autobidea erabili behar duten gipuzkoarren kontura ezin zaio aurre egin egoerari eta erabakia hartu egin behar da. Gainera, kontuan izan behar dugu Aldundiak jada proposatu zuela neurri bat beste honi aurre egiteko, hain zuzen, udako tarifen igoera; harekin 2 milioi euro jasoko lituzke Bidegik, eta hori batez ere pasoko ibilgailuen ekarpenarekin".

Aldundiak bukatu du esanez espero duela gainerako alderdiek proposamena onartzea eta, ondoren, planteamendu osoaz eztabaidatu ahal izatea.


Kontzertu erraldoia izanen da ortziral arratsean Dantxarineako La Nuba dantzalekuan

Emanaldian, Amaren Alabak, Jan Mixel Bereau, Nahixan, Hot Pants, Xabi San Sebastian, Otsoak eta Damba taldea ariko dira.

Ortziral honetan, apirilaren 2an, kontzertu erraldoia izanen da Dantxarineako La Nuba diskotekan, Key Event-ek antolatutik, La Nubaren laguntzarekin. 21:00etan inguruko herrietako besta batzorde bakoitzetik 3 antolatzaile gomitatuta “lunch” bat izanen dute eta publikoki sarrera gauerdian irekiko da, 5 euroren truke. Emanaldian, Amaren Alabak, Jan Mixel Bereau, Nahixan, Hot Pants, Xabi San Sebastian, Otsoak eta Damba taldea ariko dira.


Gutxienez 448 hildako izan dira Nikaraguan, krisiaren lehendabiziko 100 egunetan

Halaber, 2.800 lagun zauritu dira eta 595 desagertuta daude, Daniel Ortegaren Gobernuaren kontrako protestatan.

Nikaraguako giza eskubideen aldeko gobernuz kanpoko erakundearen arabera, gutxienez 448 pertsona hil dira herrialde horretan Daniel Ortega presidentearen kontrako protestak duela 100 egun hasi zirenetik. Halaber, 2.800 zauritu dira eta 595 lagun desagertuta daude.

Alvaro Leiva erakunde horretako idazkari exekutiboak eman ditu datuak eta zehaztu du biktimen zerrenda hori behin-behinekoa dela, hainbat kasu baieztatzeko zailtasunak izaten ari direlako.

Giza Eskubideen Ameriketako Batzordeak, berriz, hildakoak 295 zirela adierazi zuen atzo, eta Nikaraguako Gobernuari "hilketak eta epaiketarik gabeko exekuzioak egitea eta herritarrak arbitrarioki atxilotzea, tratu txarrak ematea eta torturatzea" leporatu zion.

Leivak azaldu du zaurituta dauden 2.800 lagun horietako askok betirako ondorioak izango dituztela. Horrez gain, zenbait tokitan sartu eta hildakorik izan den ala ez egiaztatzeko oztopoak jartzen dizkietela salatu du.

Nikaraguako giza eskubideen aldeko gobernuz kanpoko erakundea 1986an sortu zen eta errespetu handia diote herrialdean.

1980ko hamarkadatik inoiz izan duen krisi sozio-politiko larriena bizi du egun Nikaraguak. Gobernuak ukatu egin du hilketa horien erantzulea denik eta indarkeriaren atzean "estatu kolpea eman nahi duten talde terroristak" daudela berretsi du.


«Musika-adar askorekin gozatzen ari naiz, ez dut etiketatzerik nahi»

Musikari bat ausartu egiten da diskoaren abenturan sartzeko, ala bideak eramanda, beharrak eskatuta egiten du?

Nire kasuan, biak. Behar bat bezala ikusi nuen, hemen baino gehiago kanpoan. Izan ditudan kanpoko esperientzietan, jendeak oso erantzun ona eman dit eta pertzepzio ona izan dute nire lanarekiko, baina harrituta geratzen dira musikariak bere ezer ez baldin badu. [Amerikako] Estatu Batuetako jaialdietan, salduta zaude; errieta egiten dizute, gainera. Aurkezpen txartel bat bezalakoa da diskoa.

Bestetik, ausartzearen puntua ere badu. Orain arte, ez nuen garbi zer formatutan egin nezakeen. Trikitiaren mundua oso txikia eta kritikoa da, eta bakoitza adar batean sartu eta hor etikatzen dute. Ni justu oraintxe ari naiz adar askorekin gozatzen, ez nuen nahi inon etiketatzerik.

Zeure zer islatu nahi zenuen?

Denetik egiteko aukerarik izan ez banu, agian ez nintzatekeen ausartuko diskoa egitera. Lasaitu naiz, zeren, azkenean, ondo onartua sentitu naiz oso formatu desberdinetan, eta horrek eman dit soltura nahi dudana egiteko.

Zer sartu nahi izan duzu edaten duzun hamaika iturrietako bakoitzetik?

Egia esan, egiterik pentsatu gabeko diskoa izan da. Abesti hauek ez daude proiektu jakin baterako edo CD batean biltzeko eginda. Lehenengoa 17 urte nituenean egindakoa da; besteak, hamar urte hauetan eta arrazoi desberdinengatik. 13 abesti neuzkan, eta 12 sartu ditut. Baina disko borobila egiteagatik bat edo beste aukeratu gabe; zeudenak sartu ditut.

«Egiterik pentsatu gabeko diskoa da.

Abestiak ez nituen CD baterako egin»

«Lan erreala izatea nahi nuen, grabatua

gero zuzenean defenditzeko erakoa»

Trikitia du oinarri?

Bai. Guk DNAn trikitian erabiltzen ditugun erritmoak dauzkagu sartuta: fandangoa, arin-arina, kalejira; 6/8, 3/4, 2/4. Horiek saihetsezinak dira. Baina badaude desberdintzen duten gauza batzuk, musika tradizional edo beti erabilitako melodia klaseetatik ateratzen direnak.

Trikitiaz gain tresna gehiago jotzen dituzu. Horiek badaude?

Ez ditut sartu. Erreala izatea nahi nuen, grabatu dudana gero zuzenean defenditzeko modukoa izatea. Horregatik ez ditut instrumentu gehiago sartu. Abesti batzuk gitarrarekin hasita egin ditut, hori bai. Sortzerakoan lagundu didate beste tresnek. Bi instrumentu doaz diskoan: trikitia eta Fredi Pelaezek jotzen duen Rhodes pianoa.

Grabatu eta ekoitzi Pelaezen Pottoko estudioan egin duzu?

Bai. Berez opari bat izan da. Ez nintzen joan proiektu hau horrela ikusten nuelako. Formatu txikia nahi nuen, batez ere kanpoko eskariari begira egingarria —ezin duzu AEBetara sei lagunekin joan, diru gehiegi da—. Neuk etxean grabatzea eta ukelelea sartzea pentsatu nuen, eta Fredirengana gitarrak grabatzeko ideian joan nintzen. Baina abestiak ikaragarri gustatu zitzaizkion, eta proban hasi zen. Prest agertu zen pianoa sartzeko. Rhodes pianoak beste kolore bat eman dio, beste tresna batekin lortzea zaila dena. Proiektua ordu erdi batean erabat aldatu zitzaidan, espero gabe. Gitarrak ertzera bota, eta trikitiarekin eta pianoarekin grabatu genuen.

Kanpoan asko ibiltzen al zara? AEBetan badituzu lagunak.

Asko ez nabil, baina foku batzuk irekita baditut. Lucas Hics jada falta zaigu, ez dago gure artean, baina bere lagun inguruarekin badaukat lotura. Aurten deitu didate jaialdi batera joateko, baina hemen kontzertu piloa daukat eta ezin dut antolatu. Bestetik, urteotan Euskal Etxeen giroa ere ukitu dugu pixka bat, eta urtero daukat joateko aukera. Baina aukera eta astia behar da.

Diskoari izenik jarri al diozu?

Agirre jarri diot, nire bigarren abizena, amarena. Beti Eneko edo Eneko Dorronsoro deitzen didate, inork ez Agirre. Ama bistarazteko lan bat badaukagu, nirengandik hasita. Ama da lan gehien egiten duena, eta, 40 urtera ailegatzear gaudela, orain ez badiot egiten… Hortik doa omenalditxoa edo keinua.

Aurkezpenekin bete-betean zabiltza. Bi San Gregorion, eta hirugarrena ere Ataunen, Herri Antzokian igandean 18:30ean.

Lehenengo saioa San Gregorion, Barandiaran Museoan eman nahi nuen. Ni handik 50 metrora jaio eta hazi nintzen, eta umetako oroitzapen guztiak horkoak dauzkat. Proiektu txiki horri lekua emateko toki txiki bat nahi nuen. Betetzea zen normalena, eta bete zen. Bigarrena horregatik egin nuen. Hirugarrenerako, Herri Antzokia ikusten nuen aukera bakarra. Handiegia da agian nire proiektuarentzat. Apustua egin dugu. Baina erdia beteta ere, koronabirusarentzako espazio gehiago [barrez]. Formatu txiki honi bere tokia bilatu nahi diogu: areto txikiak, tabernak izan gabe, builarekin eta dena galtzen delako hor.


Inpugnazioez erabakitzeko epeak

Gaur. Maiatzaren 22ko udal eta foru hauteskundeetako behin betiko zerrendak argitaratuko dituzte.

Bihar eta etzi. Inpugnazioak jartzeko aukera.

Larunbata baino lehen. Bi egunetan alegazioak jartzeko aukera du inpugnatutako zerrendak. Espainiako Auzitegi Gorenak ere bi egun horien buruan eman behar du erabakia.

Maiatzaren 2aren aurretik. Gorenak erabakia eman osteko bi egunetan Konstituzionalean helegitea jartzeko aukera.

Maiatzaren 5aren aurretik. Helegitea jarri ostean hiru egun izango ditu Konstituzionalak erabakia emateko. Tarte berbera du inpugnatutako zerrendak alegazioak aurkezteko.

Maiatzak 6. Hauteskunde kanpaina abiatuko da.

Maiatzak 12. Kanpainan lege urratzea egon dela iritziz gero, berriro zerrendak inpugnatzeko aukera izango dute Fiskaltzak eta Estatuaren abokatuak.

Maiatzak 15. Inpugnazioa jarri eta hiru eguneko epea izango du Gorenak erabakia hartzeko, zerrendak alegazioa jartzeko duen epe bera.

Maiatzak 17. Konstituzionalean babes helegitea jartzeko aukera izango dute aldeek, hiru eguneko epean.

Maiatzak 20. Azken erabakiaren berri eman beharko du Auzitegi Konstituzionalak.

Maiatzak 22. Hauteskundeak.